**ΜΕΛΕΤΗΣ-ΤΑΫΓΕΤΟΣ Η. ΜΕΛΕΤΟΠΟΥΛΟΣ**

**ΣΠΟΥΔΕΣ - ΕΠΙΣΤΗΜΟΝΙΚΗ ΔΡΑΣΗ - ΔΗΜΟΣΙΕΥΜΑΤΑ**

 Τελευταία ενημέρωση: Μάρτιος 2014

ΜΕΛΕΤΗΣ Η. ΜΕΛΕΤΟΠΟΥΛΟΣ

ΚΑΛΛΙΓΑ 5 ΦΙΛΟΘΕΗ

152 37 ΑΘΗΝΑ

ΤΗΛ.: 210 6812723

mail: meletopoulosm@yahoo.gr

site: www.meletopoulos.gr

1. **ΟΙΚΟΓΕΝΕΙΑΚΗ ΚΑΤΑΣΤΑΣΗ**

 Γεννήθηκα στην Αθήνα, την 16η Σεπτεμβρίου 1962. Έχω δύο τέκνα.

2. **ΕΓΚΥΚΛΙΕΣ ΣΠΟΥΔΕΣ**

 Κατά τις τρεις πρώτες τάξεις του Δημοτικού Σχολείου φοίτησα στο Δημόσιο Δημοτικό Σχολείο Φιλοθέης. Κατόπιν εισαγωγικών εξετάσεων, έγινα δεκτός στο Κολλέγιο Αθηνών, όπου φοίτησα όλες τις υπόλοιπες τάξεις του Δημοτικού, Γυμνασίου και Λυκείου. Αποφοίτησα από το κλασσικό τμήμα του Λυκείου το 1981.

3. **ΠΑΝΕΠΙΣΤΗΜΙΑΚΕΣ ΣΠΟΥΔΕΣ**

 Κατόπιν ειδικών εισαγωγικών εξετάσεων στο ελβετικό διαπανεπιστημιακό εξεταστικό κέντρο του Fribourg, έγινα δεκτός στο Πανεπιστήμιο της Γενεύης.

 Φοίτησα στην Σχολή Οικονομικών και Κοινωνικών Επιστημών. Το 1986 έλαβα πτυχίο Πολιτικών Επιστημών.

 Κατά την διάρκεια των πτυχιακών μου σπουδών υπήρξα μαθητής, μεταξύ άλλων, του πολιτειολόγου και συνταγματολόγου Maurice Duverger, του πολιτειολόγου και σοβιετολόγου Charles Roig,του πολιτειολόγου Dusan Sidjanski, του ιστορικού των ιδεών Ivo Rens και του ιστορικού της οικονομίας Paul Bairoch. Κοινωνιολογία διδάχθηκα από τον Jean Ziegler, τον Raymond Boudon, τον Cristian Lalive d’Epinay κ.ά. Κοινωνική Ψυχολογία από τον Claude Deschamps. Παρακολούθησα επίσης διαλέξεις επιφανών επιστημονικών προσωπικοτήτων, όπως του Z. Brezinsky. Ταυτόχρονα, έλαβα μέρος σε δώδεκα συνολικώς σεμινάρια και εκπόνησα ισάριθμες εργασίες. Μεταξύ αυτών συγκαταλέγονται και οι εξής: «Η κυκλοφορία των ελίτ σύμφωνα με τον Pareto, τον Mosca και τον Michels: συγκριτική ανάλυση» και «Ο ρόλος του διανοουμένου στο Κράτος: η περίπτωση του Machiavelli». Η τελευταία αυτή εργασία αποτέλεσε αποφασιστικό κριτήριο για την επιλογή μου ως υποψηφίου διδάκτορος.

4. **ΠΡΩΤΗ ΔΙΔΑΚΤΟΡΙΚΗ ΔΙΑΤΡΙΒΗ**

 Κατά το τελευταίο έτος των πτυχιακών μου σπουδών, έγινα δεκτός από τον καθηγητή J. Ziegler, προκειμένου να πραγματοποιήσω διδακτορική διατριβή υπό την εποπτεία του. Ο καθηγητής Ziegler με παρότρυνε να επιλέξω θέμα σχετικό με την ελληνική πραγματικότητα και ειδικώτερα την περίοδο 1967-1974, για την οποία δεν υπήρχε διεθνής επιστημονική βιβλιογραφία.

 Προκειμένου να προετοιμασθώ επιστημολογικά, παρακολούθησα το ακαδημαϊκό έτος 1986-87 συμπληρωματικό πρόγραμμα αντιστοιχίας (quivalence) στο Τμήμα Κοινωνιολογίας, με σεμινάρια μεθοδολογικού περιεχομένου, και συνέγραψα τρεις εκτενείς διπλωματικές εργασίες, τις οποίες υποστήριξα ενώπιον επιτροπών από πανεπιστημιακούς τον Ιούλιο του 1987.

 Μεταξύ αυτών, συνέγραψα εργασία στην οποία παρουσίασα κριτικά τις θεωρίες που ερμηνεύουν τα ολοκληρωτικά και αυταρχικά φαινόμενα [***THORIES EXPLICATIVES DES PHENOMENES AUTORITAIRES***].

 Στην συνέχεια, εκπόνησα προκαταρκτική εργασία (pre-mmoire de doctorat) με θέμα την **ιστορική εξέλιξη της ελληνικής κοινωνιολογίας**. Επειδή εν τω μεταξύ στρατεύθηκα (τον Ιανουάριο του 1988), την υποστήριξα τον Φεβρουάριο του 1989 στην Γενεύη με ειδική άδεια της υπηρεσίας μου. Εγγράφηκα ως υποψήφιος διδάκτωρ τον Μάρτιο του 1990, μετά την απόλυσή μου από τις Ένοπλες Δυνάμεις. Το πρώτο κείμενο (Mémoire préliminaire) της διατριβής μου κατετέθη τον Δεκέμβριο του 1992. Υποστήριξα την διατριβή μου στις 3 Δεκεμβρίου 1993. Μου απονεμήθηκε ο τίτλος του Διδάκτορος Οικονομικών και Κοινωνικών Επιστημών παμψηφεί με άριστα και τιμητική εντολή εκτυπώσεως δαπάναις του Πανεπιστημίου (Imprimatur).

 Η διδακτορική μου διατριβή έχει ως τίτλο: ***ΟΙ ΚΟΙΝΩΝΙΚΕΣ ΚΑΙ ΙΔΕΟΛΟΓΙΚΕΣ ΚΑΤΑΒΟΛΕΣ ΤΗΣ ΔΙΚΤΑΤΟΡΙΑΣ ΤΩΝ ΣΥΝΤΑΓΜΑΤΑΡΧΩΝ ΣΤΗΝ ΕΛΛΑΔΑ, 1967-1974***. Βασίζεται σε αδημοσίευτες πηγές, ανέκδοτα αρχεία, συνεντεύξεις συντελεστών της υπό εξέταση περιόδου, εκθέσεις του ΟΟΣΑ κλπ. Επιστημολογικά τοποθετείται στα πεδία της πολιτικής κοινωνιολογίας και της οικονομικής ιστορίας. Περιλαμβάνει μία θεωρητική εισαγωγή, στην οποία πραγματεύομαι κριτικά και συγκριτικά τα σχετικά με το θέμα μου ερμηνευτικά και θεωρητικά σχήματα και στην συνέχεια εξετάζονται η κοινωνική προέλευση και σύνθεση του στελεχιακού δυναμικού της Δικτατορίας των Συνταγματαρχών, η κοινωνική και πολιτική φιλοσοφία του, οι ιδεολογικές τάσεις που ενυπήρχαν στο καθεστώς, η σχέση της Δικτατορίας με τις διάφορες κοινωνικές τάξεις. Στην συνέχεια εξετάζεται η οικονομική και κοινωνική πολιτική της Δικτατορίας και η πορεία της ελληνικής οικονομίας κατά την εξεταζόμενη περίοδο. Η διατριβή συνοδεύεται από χρονολόγιο, πίνακες στατιστικών στοιχείων, παραρτήματα και συστηματική βιβλιογραφία. Αριθμεί 500 σελίδες. Κυκλοφόρησε με κάποιες μετατροπές το 1996, σε δεύτερη βελτιωμένη έκδοση το 2000 και σε τρίτη συμπληρωμένη έκδοση to 2008 από τις εκδόσεις Παπαζήση, με τίτλο ***Η ΔΙΚΤΑΤΟΡΙΑ ΤΩΝ ΣΥΝΤΑΓΜΑΤΑΡΧΩΝ: ΚΟΙΝΩΝΙΑ, ΙΔΕΟΛΟΓΙΑ, ΟΙΚΟΝΟΜΙΑ***. Γιά την έκδοση δημοσιεύθηκαν πολλές βιβλιοπαρουσιάσεις και κριτικές στον ημερήσιο και στον περιοδικό τύπο.

**5. ΔΕΥΤΕΡΗ ΔΙΔΑΚΤΟΡΙΚΗ ΔΙΑΤΡΙΒΗ**

 Το 1997 έγινα δεκτός, κατόπιν συνεντεύξεως, στο Ιστορικό Τμήμα της Φιλοσοφικής Σχολής του Πανεπιστημίου Αθηνών, για να πραγματοποιήσω δεύτερη διδακτορική διατριβή, με θέμα ***ΟΙ ΚΟΙΝΟΤΙΚΕΣ ΙΔΕΕΣ ΣΤΗΝ ΣΥΓΧΡΟΝΗ ΕΛΛΑΔΑ: το έργο του Κωνσταντίνου Καραβίδα και οι συγγενείς προσεγγίσει****ς*. Ταυτόχρονα, έλαβα διετή εκπαιδευτική άδεια με πλήρεις αποδοχές από το υπουργείο Παιδείας, όπως είχα δικαίωμα, εφ’ όσον εργαζόμουν ήδη στην Μέση Εκπαίδευση από το 1990. Επόπτης της διατριβής μου ήταν ο καθηγητής Κ. Σβολόπουλος και μέλη της τριμελούς επιτροπής οι καθηγητές Κ. Βεργόπουλος και Ι. Δημάκης. Την διατριβή μου υποστήριξα το 2003 και μου απονεμήθηκε παμψηφεί ο τίτλος του Διδάκτορος Φιλοσοφίας, με άριστα.

 Η δεύτερη διατριβή μου κινείται στο ειδικώτερο επιστημονικό πεδίο της Ιστορίας και Κοινωνιολογίας των Πολιτικών Ιδεών και εξετάζει μία ομάδα Ελλήνων διανοουμένων των αρχών του Εικοστού Αιώνα και του Μεσοπολέμου. Οι διανοούμενοι αυτοί είναι ο Ίων Δραγούμης, ο Κωνσταντίνος Καραβίδας, ο Ντίνος Μαλούχος και ο Δημοσθένης Δανιηλίδης, που ανέλυσαν και προήγαγαν την έννοια της Κοινότητας και πρότειναν μία κοινοτική ανασυγκρότηση του ελληνικού κράτους και της ελληνικής οικονομίας. Στην διατριβή εξετάζεται, συγκριτικά με τα αντίστοιχα δυτικοευρωπαϊκά και αμερικανικά ρεύματα ιδεών, η ελληνική συμβολή στον σχετικό προβληματισμό, οι ποικίλες επιδράσεις που δέχθηκε και η επιρροή που άσκησε. Η διατριβή μου εξεδόθη από τις Εναλλακτικές Εκδόσεις το 2013. Η εφημερίδα *ΚΑΘΗΜΕΡΙΝΗ* δημοσίευσε εκτενέστατη βιβλιοπαρουσίαση του Θ. Βασιλείου στο φύλλο της 22-9-2013.

**6. ΔΙΔΑΣΚΑΛΙΑ ΣΕ ΑΝΩΤΑΤΕΣ ΣΧΟΛΕΣ**

 Το ακαδημαϊκό έτος 1993-94 δίδαξα στην **Εθνική Σχολή Δημόσιας Διοίκησης** Πολιτική Οικονομία και Θεωρία του Κράτους. Το ακαδημαϊκό έτος 1996-97 δίδαξα στην ίδια σχολή Δημόσια Οικονομικά. Στην Σχολή συμμετείχα επίσης στην διαδικασία υποστήριξης και αξιολόγησης διπλωματικών εργασιών. Η (θεσμικά προβλεπόμενη και τακτικά πραγματοποιούμενη) αξιολόγησή μου από τους σπουδαστές υπήρξε εξαιρετικά θετική.

 Τα ακαδημαϊκά έτη 1993-94, 1994-95 και 1996-97 δίδαξα στην **Σχολή Αξιωματικών Ελληνικής Αστυνομίας** Πολιτική-Διπλωματική Ιστορία, Κοινωνιολογία και Πολιτική Επιστήμη, ως τακτικός καθηγητής. Δίδαξα επίσης Πολιτική Οικονομία ως αναπληρωτής καθηγητής.

 Το 1997 δίδαξα κατά το θερινό ακαδημαϊκό εξάμηνο(Φεβρουάριος-Σεπτέμβριος) στο **Τμήμα Φιλοσοφικών και Κοινωνικών Σπουδών του Πανεπιστημίου Κρήτης** (Ρέθυμνο) τρίωρο εβδομαδιαίο μάθημα με τίτλο: «Ιστορική Εξέλιξη του Ελληνικού Κοινωνικού Σχηματισμού» και διηύθυνα τρίωρο εβδομαδιαίο σεμινάριο για τις πολιτικές δυνάμεις και ιδεολογίες στην μεταπολεμική Ελλάδα, με πρόσκληση του νόμου 407 (αντιστοιχία καθηγητού).Στο τέλος του εξαμήνου διεξήγαγα τις αντίστοιχες γραπτές εξετάσεις. Από τον πρόεδρο του τμήματος έλαβα συστατική επιστολή, στην οποία πιστοποιείται η εξαιρετική συνεργασία και η θετική μου αξιολόγηση από τους φοιτητές μου.

 Τον Δεκέμβριο του 1998 δίδαξα σε μεταπτυχιακό σεμινάριο του **Τμήματος Οικονομικής Ιστορίας της Σχολής Οικονομικών και Κοινωνικών Επιστημών του Πανεπιστημίου της Γενεύης**, με επίσημη πρόσκληση και δαπάναις του Πανεπιστημίου. Το θέμα του σεμιναρίου ήταν «Όψεις της βαλκανικής κοινωνικής και οικονομικής ιστορίας».

 Από το θερινό εξάμηνο του 2009 διδάσκω Γεωπολιτική Ανάλυση της Ελληνικής Ιστορίας στην **Σχολή Διοίκησης Επιτελών της Πολεμικής Αεροπορίας**. Από το 1012 ανέλαβα, παράλληλα με την διδασκαλία μου, καθήκοντα Επόπτη Εργασιών Σπουδαστών, δηλαδή συμβουλευτική υποστήριξη και συμμετοχή στην δημόσια υποστήριξη των διπλωματικών εργασιών των αξιωματικών-σπουδαστών της ΣΔΙΕΠ.

**7. ΔΙΔΑΣΚΑΛΙΑ ΣΤΗΝ ΜΕΣΗ ΕΚΠΑΙΔΕΥΣΗ**

 Τον Φεβρουάριο 1990 εγγράφηκα στην **επετηρίδα** καθηγητών Μέσης Εκπαιδεύσεως του υπουργείου Εθνικής Παιδείας και Θρησκευμάτων, με αριθμό Μητρώου Δ5/1985/14/14.2.1990, ΠΕ 10.

 Το σχολικό έτος 1990-91 δίδαξα στην **Ιόνιο Σχολή** Κοινωνιολογία στην Γ΄ Λυκείου και Επαγγελματικό Προσανατολισμό στην Β΄ Λυκείου. Το σχολικό έτος 1991-92 δίδαξα στο ίδιο σχολείο Κοινωνιολογία, Πολιτική Οικονομία στην Γ΄ Λυκείου και Επαγγελματικό Προσανατολισμό στην Β΄ Λυκείου.

 Τα σχολικά έτη 1990-91, 1991-92 και 1992-93 δίδαξα στο πρόγραμμα επιλογών του Λυκείου του **Κολλεγίου Αθηνών** Νεώτερη Ελληνική Πολιτική Ιστορία.

 Το 1993-94 δίδαξα στην **Ελληνογερμανική Αγωγή** Πολιτική Οικονομία, Κοινωνιολογία, Φιλοσοφία και Στοιχεία Δημοκρατικού Πολιτεύματος στην Γ΄ Λυκείου. Το 1994-95, όπως και το 1995-96, δίδαξα Πολιτική Οικονομία και Κοινωνιολογία στην Γ΄Λυκείου. Το 1996-97 δίδαξα Πολιτική Οικονομία, Κοινωνιολογία και Στοιχεία Δημοκρατικού Πολιτεύματος στην Γ΄Λυκείου. Τα δύο τελευταία ακαδημαϊκά έτη δίδαξα επίσης στην Β΄Λυκείου προπαρασκευαστικό μάθημα Πολιτικής Οικονομίας. Ταυτόχρονα διετέλεσα **καθηγητής-σύμβουλος** και υπεύθυνος καθηγητής για το πρόγραμμα του Κοινοβουλίου **«Βουλή των Εφήβων»**.

 Την διετία 1997-99 βρισκόμουν αποσπασμένος σε **εκπαιδευτική άδεια** με πλήρεις αποδοχές από το υπουργείο Παιδείας.

 Το σχολικό έτος 1999-2000 δίδαξα στα **Εκπαιδευτήρια Δούκα** Αρχές Οικονομικής Θεωρίας και Οργάνωση-Διοίκηση στην Γ΄ Λυκείου και Αρχές Οικονομίας στην Α΄ Λυκείου

 Από το σχολικό έτος 1999-2000 μέχρι σήμερα διδάσκω στην **Σχολή Μωραΐτη** Αρχές Οικονομικής Θεωρίας και Οργάνωση-Διοίκηση στην Γ΄ Λυκείου και Αρχές Οικονομίας στην Α΄ Λυκείου. Επίσης έχω διατελέσει **καθηγητής-σύμβουλος** στην Α΄ Λυκείου και έχω λάβει μέρος στα **Ευρωπαϊκά Προγράμματα** Διασχολικών Συναντήσεων στην Βουλγαρία.

 Γιά τις ανάγκες της διδασκαλίας μου, εκπόνησα **σχολικό βοήθημα Εισαγωγής στην Οικονομική Επιστήμη**, στο οποίο συμπεριλαμβάνονται βασικά επιστημολογικά στοιχεία, στοιχεία από τις κυριώτερες οικονομικές θεωρίες, βιογραφικά στοιχεία των σημαντικών οικονομολόγων, η λειτουργία της ελεύθερης οικονομίας και περιγραφή των οικονομικών συστημάτων του παρελθόντος. Στο εγχειρίδιο συμπεριέλαβα και γλωσσάριο των κυριώτερων οικονομικών όρων στα αγγλικά. Το εγχειρίδιο είναι αναρτημένο στην ιστοσελίδα μου.

 Από το 1999 μέχρι σήμερα αποσπώμαι από το υπουργείο Παιδείας ως **εξεταστής μαθητών με μαθησιακές δυσκολίες** στις Πανελλήνιες εξετάσεις.

 Παράλληλα με την υπηρεσία μου στην Μέση Εκπαίδευση, έχω διδάξει επί σειρά ετών σε εργαστήρια ελευθέρων σπουδών, ιδιωτικές επαγγελματικές σχολές, επιδοτούμενα σεμινάρια πιστοποίησης, ΚΕΚ, φροντιστήρια μέσης εκπαίδευσης και φροντιστήρια προετοιμασίας υποψηφίων για δημόσιους διαγωνισμούς. ΄Εχω επίσης συγγράψει βοήθημα για το μάθημα της Πολιτικής Οικονομίας του Λυκείου για τις εκδόσεις Πατάκη (1993).

8. **ΣΥΝΕΔΡΙΑ**

 − Έλαβα μέρος στο Παγκόσμιο Συνέδριο που οργάνωσε το Ελληνικό Ινστιτούτο Ανάπτυξης και Συνεργασίας με τις Αναπτυσσόμενες Χώρες, σε συνεργασία με το υπουργείο των Εξωτερικών, με θέμα την ΑΛΛΗΛΕΞΑΡΤΗΣΗ ΒΟΡΡΑ-ΝΟΤΟΥ, που πραγματοποιήθηκε στο Ζάππειο Μέγαρο τον Οκτώβριο του 1988. Συμμετείχα σε ομάδα εργασίας.

 − Έλαβα μέρος στο Παγκόσμιο Συνέδριο που οργάνωσαν οι νεολαίες των Ηνωμένων Εθνών στο **Rotterdam**, τον Μάϊο του 1990, με θέμα: TOWARDS GLOBAL INTEGRATION, όπου υπέβαλα ψήφισμα με θέμα την αποφυγή επιθετικών ενεργειών και άσκησης βίας στις διακρατικές σχέσεις, το οποίο υιοθετήθηκε από την Γενική Συνέλευση παμψηφεί με μόνη εξαίρεση την τουρκική αντιπροσωπεία.

 − Έλαβα μέρος, ως πρόεδρος συνεδρίας, στο Πανελλήνιο Συνέδριο που οργάνωσε η Ιόνιος Σχολή, τον Ιανουάριο του 1991, στο Ολυμπιακό Στάδιο Παλαιού Φαλήρου, με θέμα τις ΜΑΘΗΣΙΑΚΕΣ ΔΥΣΚΟΛΙΕΣ.

 − Πραγματοποίησα ανακοίνωση στο Πανελλήνιο Συνέδριο που οργάνωσε ο Σύνδεσμος Επιστημονικού Προβληματισμού στην Θεσσαλονίκη, τον Οκτώβριο του 1992, με θέμα ΕΛΛΗΝΙΣΜΟΣ: ΑΥΤΟΓΝΩΣΙΑ ΚΑΙ ΜΕΛΛΟΝ. Θέμα της ανακοινώσεώς μου: «Η εξέλιξη της εφαρμογής στην πράξη της Συνθήκης της Λωζάννης από το 1923 έως σήμερα».

 − Πραγματοποίησα ανακοίνωση στο Πανελλήνιο Συνέδριο διοργάνωσε η Εταιρεία Κοινοτικών Μελετών «Κωνσταντίνος Καραβίδας» στο Ίδρυμα Γουλανδρή-Χορν, τον Δεκέμβριο του 1992, με θέμα ΚΟΙΝΟΤΗΤΑ ΚΑΙ ΚΟΙΝΩΝΙΑ ΤΩΝ ΠΟΛΙΤΩΝ. Θέμα της ανακοινώσεώς μου: «Σχέδιο ενός κοινοτικού Συντάγματος - προβλήματα εφαρμογής κοινοτικών αρχών στην οργάνωση της πολιτείας».

 − Διετέλεσα πρόεδρος της Οργανωτικής Επιτροπής του Πανελληνίου Συνεδρίου που διοργάνωσε η επιστημονική επιθεώρηση *ΝΕΑ ΚΟΙΝΩΝΙΟΛΟΓΙΑ* στην Σπάρτη, στις 2, 3, 4 Απριλίου 1993, με θέμα ΤΟ ΜΕΛΛΟΝ ΤΟΥ ΚΟΙΝΩΝΙΚΟΥ ΚΡΑΤΟΥΣ. Στο Συνέδριο αυτό έλαβαν μέρος 140 σύνεδροι από όλη την Ελλάδα και άλλοι 200 ακροατές. Την έναρξη των εργασιών κήρυξε ο τότε υπουργός Εθνικής Αμύνης Ι. Βαρβιτσιώτης και την τότε αντιπολίτευση εκπροσώπησε ο πρώην υπουργός Ε. Βερυβάκης. Εισηγητές ήσαν μεταξύ άλλων οι Κ. Βεργόπουλος, Γ. Νοταράς, Μ. Γιαννάκου-Κουτσίκου, Δ. Κουλουριάνος, Γ. Παπαντωνίου, Γ. Δραγασάκης, Α. Ανδριανόπουλος (τότε υπουργός Επικρατείας), ο τότε πρόεδρος της ΑΔΕΔΥ Σπ. Γιατράς, ο πρόεδρος του ΣΕΒ Ι. Στράτος κ.ά. Στο Συνέδριο αυτό παρουσίασα ανακοίνωση με θέμα «Η κοινοτική προστασία ως εναλλακτική λύση έναντι του κοινωνικού κράτους». Στις συνεδρίες προήδρευσαν καθηγητές και οι δημοσιογράφοι Γ. Τζαννετάκος και Π. Τσίμας.

 − Πραγματοποίησα εισήγηση, στις 31.5.1997, με θέμα «Οι μεθοδολογικές συνέπειες της ιδιοτυπίας των περιφερειακών κοινωνικών σχηματισμών», στο προσυνέδριο της Παγκόσμιας Κοινωνιολογικής Εταιρείας (ISA),που πραγματοποιήθηκε στο Μεσογειακό Αγρονομικό Ινστιτούτο Χανίων, από 28 έως 31 Μαΐου 1997.

 − Συμμετείχα στο Παγκόσμιο Συνέδριο της Association Internationale de Sociologues de Langue Franaise (A.I.S.L.F.) στην Θεσσαλονίκη (1-3/10/1997) με θέμα «Κοινωνικοπολιτικοί μηχανισμοί διαπολιτισμικής επικοινωνίας και σύνθεσης μεταξύ των βαλκανικών λαών».

 − Συμμετείχα ως εισηγητής στο Παγκόσμιο Συνέδριο της Διεθνούς Κοινωνιολογικής Εταιρείας (ISA) που πραγματοποιήθηκε στο **Μόντρεαλ** του Καναδά (26/7 - 1/8/1998), με θέμα: «Μηχανισμοί παραγωγικής απορρόφησης Οικονομικών Προσφύγων στις ανεπτυγμένες χώρες».

 − Εισηγήθηκα στην Διημερίδα (21-22/11/1998) που οργάνωσε το Πνευματικό Κέντρο Κωνσταντινουπολιτών για τον Μικρασιατικό Πόλεμο 1919-1922, με θέμα: «Πολιτική Σκέψη του Αντιβενιζελισμού σχετικά με την Μικρασία και οι επιπτώσεις της».

 − Έλαβα μέρος ως σύνεδρος στο Διεθνές Συμπόσιο της ISA με θέμα: «Pitirim Sorokin and sociocultural tendencies of our times», που έλαβε χώρα **στην Μόσχα και στην Αγία Πετρούπολη** (3-6/2/1999).

 − Έλαβα μέρος ως συντονιστής ομάδας εργασίας στο Πανελλήνιο Συνέδριο που οργάνωσε η Σχολή Μωραΐτη, τον Μάρτιο 2004, με θέμα «Αξιολόγηση του εκπαιδευτικού έργου».

 − Συμμετείχα στο Παγκόσμιο Συνέδριο της Association Internationale de Sociologues de Langue Franaise (A.I.S.L.F.), που πραγματοποιήθηκε στην **Tours** της Γαλλίας (5-9/7/2004). Ήμουν εισηγητής α) στην ερευνητική επιτροπή 11 - Ιστορία της Κοινωνιολογίας, με θέμα «Όψεις της ιστορίας της ελληνικής Κοινωνιολογίας», β) στην ερευνητική επιτροπή 24 - Μικρές Κοινωνίες και Οικοδόμηση της Γνώσης, με θέμα «Η κοινοτική προσέγγιση» και γ) στην ομάδα εργασίας 5 - Ένοπλες Δυνάμεις και Κοινωνίες, με θέμα «Κοινωνιολογικές διαστάσεις της Δικτατορίας των Συνταγματαρχών στην Ελλάδα».

 -Συμμετείχα στο Παγκόσμιο Συνέδριο της ISA στο **Durban** της Νοτίου Αφρικής τον Ιούλιο του 2006 και εισηγήθηκα στην ερευνητική επιτροπή 11 το θέμα «Προϋποθέσεις και προβλήματα της κοινωνικής έρευνας στην Ελλάδα».Η εισήγησή μου συμπεριελήφθη στα επίσημα πρακτικά του Συνεδρίου.

 Έκτοτε εξακολουθώ να συμμετέχω σε συνέδρια στην Ελλάδα και στο εξωτερικό, τα οποία παραλείπω εδώ για οικονομία χώρου.

**9. ΕΠΙΛΟΓΗ ΑΠΟ ΠΡΟΣΦΑΤΕΣ ΔΙΑΛΕΞΕΙΣ ΚΑΙ ΣΥΜΜΕΤΟΧΕΣ ΜΟΥ ΣΕ ΗΜΕΡΙΔΕΣ**

 Στις 29 Μαϊου 2012, ως επίσημος ομιλητής στα Παλαιολόγεια, προσκεκλημένος από την Μητρόπολη Μονεμβασίας και Σπάρτης, τον Δήμο Σπαρτιατών και τον Σύνδεσμο των εν Αττική Λακεδαιμονίων, εκφώνησα, μετά το ετήσιο Μνημόσυνο του Κωνσταντίνου Παλαιολόγου στην Μητρόπολη του Μυστρά, λόγο με θέμα: ***ΓΕΩΠΟΛΙΤΙΚΕΣ ΣΥΝΕΠΕΙΕΣ ΤΗΣ ΑΛΩΣΕΩΣ***. Ανέλυσα το διεθνές περιβάλλον και τους γεωπολιτικούς συσχετισμούς κατά τα μέσα του 15ου αιώνος, τις ευρωπαϊκές ισορροπίες, την κατάσταση στα Βαλκάνια, την οθωμανική προέλαση και τα δραματικά διλήμματα του Βυζαντινού κράτους. Στην συνέχεια αναφέρθηκα στις επιπτώσεις της Τουρκοκρατίας στην διαμόρφωση

 Σε ημερίδα για τους Βαλκανικούς Πολέμους, που διοργανώθηκε στο Αμφιθέατρο του ΓΕΑ από την Σχολή Πολέμου Αεροπορίας στις 16 Νοεμβρίου 2012, παρουσίασα εργασία με τίτλο ***ΟΙ ΒΑΛΚΑΝΙΚΟΙ ΠΟΛΕΜΟΙ ΩΣ ΑΠΟΤΕΛΕΣΜΑ ΣΥΜΠΤΩΣΕΩΣ ΓΕΩΠΟΛΙΤΙΚΩΝ ΣΥΜΦΕΡΟΝΤΩΝ ΕΛΛΑΔΟΣ ΚΑΙ ΣΥΜΜΑΧΩΝ***. Σύντομη περίληψη: Η συγκρότηση της Γερμανικής αυτοκρατορίας από τον Μπίσμαρκ το 1871 μετέβαλε τα δεδομένα στην Ανατολική Μεσόγειο και την Μέση Ανατολή. Η νέα μεγάλη δύναμη οργάνωσε την γεωπολιτική της προώθηση προς την Μεσόγειο, κόμβο του παγκοσμίου εμπορίου, και την πορεία της προς Ανατολάς (Drang nach OSTEN), δηλαδή προς τα πετρέλαια της Μοσσούλης. Απαραίτητη προϋπόθεση ήταν να προηγηθεί η γερμανική γεωπολιτική διείσδυση στην Οθωμανική Αυτοκρατορία, που εκτεινόταν ακόμα τότε από τα κεντρικά Βαλκάνια έως τον Περσικό Κόλπο. Γερμανοί επιχειρηματίες, στρατιωτικοί σύμβουλοι και ποικίλοι αποικιοκρατικοί μηχανισμοί άρχισαν να εγκαθίστανται στον «Μεγάλο Ασθενή» της Ευρώπης, που τότε βρισκόταν υπό την επιρροή των Αγγλογάλλων. Σε αυτό το πλαίσιο, στα τέλη του 19ου και στις αρχές του 20ού αιώνα, εκπονήθηκε το σχέδιο κατασκευής της σιδηροδρομικής γραμμής Βερολίνου-Βαγδάτης με γερμανικά κεφάλαια, που επισφραγίσθηκε με την επίσκεψη του Κάϊζερ στην Κωνσταντινούπολη το 1889. Μέχρι το 1896 είχε ολοκληρωθεί η γραμμή από την Κωνσταντινούπολη μέχρι το Ικόνιο. Παράλληλα, ο υπόδουλος αλλά ακμαίος Ελληνισμός της Οθωμανικής Αυτοκρατορίας, που συνεργαζόταν στενά με το αγγλογαλλικό κεφάλαιο, εξ αρχής στοχοποιήθηκε από τους Γερμανούς ως βασικό εμπόδιο στην απόκτηση του οικονομικού ελέγχου της αχανούς οθωμανικής επικράτειας. Με υπόδειξη του Otto Liman von Sanders, γερμανού αντιστρατήγου που το 1913 διορίστηκε σύμβουλος και στην συνέχεια αρχιστράτηγος του οθωμανικού στρατού, άρχισε προσπάθεια συστηματικής γενοκτονίας των Ελληνικών πληθυσμών της Μικράς Ασίας. Η προϊούσα γερμανοποίηση της Οθωμανικής Αυτοκρατορίας προκάλεσε όμως την αντίδραση των δυτικών δυνάμεων, και ιδιαίτερα της Μεγάλης Βρεταννίας. Αυτό οδήγησε τον τερματισμό του μέχρι τότε συμπεφωνημένου μεταξύ των Μεγάλων Δυνάμεων δόγματος της ακεραιότητος της Οθωμανικής Αυτοκρατορίας. Η διάλυση του «Μεγάλου Ασθενούς» οργανώθηκε μεθοδικά από το βρεταννικό υπουργείο Εξωτερικών. Την αποδόμηση της οθωμανικής κυριαρχίας στην Εγγύς Ανατολή διεκπεραίωσε ο ιδιοφυής ταγματάρχης Λώρενς («της Αραβίας»), ο οποίος υποκίνησε τον αραβικό εθνικισμό και τον έστρεψε εναντίον των Τούρκων κατακτητών. Στα Βαλκάνια, ο Βρεταννός ανταποκριτής των Τάϊμς στα Χανιά Τζ. Μπάουτσερ, προσωπικός φίλος των ηγεμόνων της Βαλκανικής, συνέβαλε στην ελληνοβουλγαρική προσέγγιση, υπέθαλψε παρασκηνιακά την Βαλκανική Συμμαχία, ενώ προηγουμένως είχε εισηγηθεί στον Γεώργιο Α’ την πρωθυπουργοποίηση του Ελευθερίου Βενιζέλου. Ο Πρώτος Βαλκανικός Πόλεμος διεκπεραιώθηκε με επιτυχία, όχι μόνον διότι ομονόησαν οι λαοί της Βαλκανικής αλλά και διότι υπήρχε διεθνής στήριξη στην εκδίωξη των Τούρκων από την Ευρώπη. Η χαρακτηριστική ευκολία με την οποία τα ελληνικά στρατεύματα προήλασαν και σε μερικές εβδομάδες απελευθέρωσαν την Θεσσαλονίκη οφείλεται όχι μόνον στο υψηλό φρόνημα των Ελληνικών Ενόπλων Δυνάμεων αλλά και στην σωστή τους προετοιμασία, εκπαίδευση και εξοπλισμό, με την βοήθεια της βρεταννικής και της γαλλικής στρατιωτικής αποστολής. Το συμπέρασμα που προκύπτει επομένως είναι ότι οι στόχοι της Ελληνικής εξωτερικής πολιτικής δικαιώνονταν οσάκις συνέπιπταν με τα γεωπολιτικά συμφέροντα των συμμάχων δυτικών δυνάμεων.

 Την Παρασκευή 23 Νοεμβρίου 2012, στην μεγάλη αίθουσα της Παλαιάς Βουλής, στα πλαίσια του τριήμερου συνεδρίου για την πνευματική προσωπικότητα και το επιστημονικό έργο του Π. Κανελλόπουλου που διοργάνωσε η Εταιρεία Φίλων Παναγιώτη Κανελλόπουλου, πραγματοποίησα διάλεξη με θέμα ***ΟΙ ΓΕΡΜΑΝΟΙ ΚΑΘΗΓΗΤΕΣ ΤΟΥ ΠΑΝΑΓΙΩΤΗ ΚΑΝΕΛΛΟΠΟΥΛΟΥ ΣΤΗΝ ΧΑΪΔΕΛΒΕΡΓΗ***. Αναφέρθηκα αναλυτικά στους χαϊδελβεργιανούς διανοουμένους καθηγητές του Κανελλόπουλου, όπως ο Alfred Weber, o Karl Jaspers, o Heinrich Rickert, o Friedrich Gundolf, o Hermann Oncken, o Ferdinand Tonnies κ.ά. Επισήμανα δε ότι ο Κανελλόπουλος προσδιορίστηκε επιστημονικά από έναν κύκλο κορυφαίων ακαδημαϊκών προσωπικοτήτων με φιλελεύθερο και ανθρωπιστικό προσανατολισμό που εδιώχθησαν από τους ναζί ή και έλαβαν ενεργό μέρος στην αντιναζιστική αντίσταση.

 Την 25 Ιανουαρίου 2012, στο Αμφιθέατρο της Διεύθυνσης Αεροπορικής Εκπαίδευσης στην Δεκέλεια, σε ημερίδα (συντονιστής Α.Δ.Παπαγιαννίδης, ομιλητές: Κ. Κόλμερ, Α. Ανδριανόπουλος, Η. Ηλιόπουλος) παρουσίασα διάλεξη με θέμα: **ΝΕΟ ΠΡΟΤΥΠΟ ΗΓΕΣΙΑΣ**.

 Στην ομιλία μου περιέγραψα το κυρίαρχο κατά την Μεταπολίτευση μοντέλο ηγεσίας ως λαϊκιστικό, πελατειακό, κληρονομικό, ευνοιοκρατικό, διαπλεκόμενο, αυταρχικό, συγκεντρωτικό. Αυτό το μοντέλο συνέβαλε στην χρεωκοπία της χώρας, διότι απέτυχε να εμπεδώσει μία ορθολογική και αποτελεσματική διαδικασία λήψης αποφάσεων.

 Σήμερα, η έξοδος της χώρας από την κρίση προϋποθέτει ηγέτες με εντελώς διαφορετικές προδιαγραφές. Το αυταρχικό-συγκεντρωτικό μοντέλο ηγεσίας είναι ακατάλληλο, διότι η σύγχρονη πραγματικότητα είναι εξαιρετικά πολύπλοκη, ώστε κανείς ηγέτης δεν είναι σε θέση να την αναλύσει ολοκληρωμένα και να λάβει τις ορθές αποφάσεις μόνος του. Απαιτείται συλλογική εργασία και στενή συνεργασία δίκην συλλογικού εγκεφάλου.

 Επομένως ο σύγχρονος ηγέτης πρέπει να είναι αυθεντία όχι με την έννοια του συγκεντρωτικού, αυταρχικού ηγέτη που τα ξέρει όλα,

αλλά με την έννοια του ηγέτη που μπορεί να συντονίζει μία υψηλού επιπέδου, πολύπλοκη και συνθετική διαδικασία λήψης αποφάσεων

στην οποία εμπλέκονται πολλοί ειδικοί και τεχνοκράτες. Ο ίδιος ξέρει να εξάγει από την διαδικασία αυτή το τελικό συμπέρασμα και να το προωθεί αποφασιστικά στους μηχανισμούς που θα το εφαρμόσουν.

 Ποια είναι τα χαρακτηριστικά του σύγχρονου ηγέτη;

α. *εμπιστοσύνη*: αυτή είναι η προϋπόθεση για να ακολουθήσει η κοινωνία, αλλοιώς οι αποφάσεις του θα μείνουν έπεα πτερόεντα. Ο ηγέτης λοιπόν πρέπει να έχει αποδείξει την αξία του στην πραγματική ζωή, με το ήθος του, την σκληρή του εργασία, την κοινωνική προσφορά του, την ανιδιοτέλειά του

β. *εντιμότητα*: η διαφθορά δεν είναι μόνον ηθικά απορριπτέα, αλλά και οδηγεί σε αποφάσεις υπό την επιρροή εξωτερικών συμφερόντων, άρα λανθασμένες ή και επικίνδυνες (π.χ. αποφάσεις για εξοπλιστικά προγράμματα που δεν προκύπτουν από τις γεωστρατηγικές ανάγκες της χώρας αλλά από χρηματισμό).

γ. *όραμα*: ο ηγέτης πρέπει να αναπτύσσει συλλογικούς, διακομματικούς, διαταξικούς στόχους, που να προσφέρουν ηθική ικανοποίηση και να προκαλούν την ευρύτατη δυνατή στράτευση.

*παιδεία*: απαιτείται ο ηγέτης να έχει στέρεη γνώση επιστημών όπως η ιστορία, η γεωπολιτική, η κοινωνιολογία, η πολιτική επιστήμη, οι κατ’εξοχήν δηλαδή επιστήμες της ηγεσίας, αλλά και κάποια επαφή με τα σύγχρονα επιστημονικά επιτεύγματα, όπως η θεωρία της απροσδιοριστίας ή η κβαντική φυσική, που διανοίγουν την σκέψη και δημιουργούν δυνατότητα διανοητικής κίνησης σε πολλαπλά επίπεδα.

*γνώση της διεθνούς πραγματικότητος*: στην εποχή της παγκοσμιοποίησης, η ταχύτητα αλληλεπιδράσεων σε πλανητικό επίπεδο απαιτεί γνώση των κωδίκων επικοινωνίας του συστήματος διεθνών σχέσεων.

*εργασιακή εμπειρία*: η παραγωγική ανασυγκρότηση της χώρας και η έξοδος από την κρίση απαιτούν ηγεσία που να έχει επαφή με την πραγματικότητα. Δεν είναι δυνατόν, για παράδειγμα, ένας ανεπάγγελτος να αντιμετωπίσει από υπεύθυνη θέση το πρόβλημα της ανεργίας.

*εργαλεία διοίκησης*: ο ηγέτης χρειάζεται εργαλεία διοίκησης, όπως ένα Εθνικό Συμβούλιο Ασφαλείας, που να προσφέρει την απαιτούμενη γεωπολιτική ανάλυση που απαιτούν οι αποφάσεις στην εξωτερική πολιτική.

*ικανότητα διαχείρισης κρίσεων και λήψης δύσκολων αποφάσεων*:

στην γεωπολιτικά ασταθή περίοδο που διανύει η ανθρωπότητα, και ιδίως σε περιοχή γεωπολιτικά κομβική όπως η Ελλάδα, πρόσωπο που δεν διαθέτει ευφυία, παιδεία, ψυχραιμία και αποφασιστικότητα για την υπεράσπιση της εθνικής κυριαρχίας είναι ακατάλληλο για την άσκηση της ηγεσίας.

 Την Τετάρτη 16 Ιανουαρίου 2013 πραγματοποίησα διάλεξη με θέμα **ΓΕΩΠΟΛΙΤΙΚΕΣ ΑΙΤΙΕΣ ΚΑΙ ΣΥΝΕΠΕΙΕΣ ΤΗΣ ΜΙΚΡΑΣΙΑΤΙΚΗΣ ΚΑΤΑΣΤΡΟΦΗΣ** στο ΙΔΡΥΜΑ ΝΟΜΙΚΩΝ ΚΑΙ ΔΙΚΑΝΙΚΩΝ ΜΕΛΕΤΩΝ Κ. ΜΠΕΗ. Στην ομιλία μου ανέπτυξα άγνωστες πτυχές και συσχετισμοί δυνάμεων που υποκρύπτονται πίσω από το μείζον εγχείρημα της Μικρασιατικής Εκστρατείας. Για την ομιλία μου δέχθηκα τιμητικό έπαινο από τον καθηγητή Κ. Μπέη.

 Στις 20 Απριλίου 2013, στο βιβλιοπωλείο Παπασωτηρίου στην Καλαμάτα, με αφορμή το έργο μου *Η ΔΙΚΤΑΤΟΡΙΑ ΤΩΝ ΣΥΝΤΑΓΜΑΤΑΡΧΩΝ:ΚΟΙΝΩΝΙΑ, ΟΙΚΟΝΟΜΙΑ, ΙΔΕΟΛΟΓΙΑ* (εκδόσεις Παπαζήση, γ΄έκδοση 2008), πραγματοποίησα διάλεξη με θέμα **την Δικτατορία των Συνταγματαρχών** και απάντησα σε ερωτήσεις του κοινού. Ανέφερα ότι η ανάλυσή μου βασίζεται επιστημονικά στην μεθοδολογία του Νίκου Πουλαντζά και στην διάκριση που ο μεγάλος κοινωνιολόγος έθεσε μεταξύ των φαινομένων του φασισμού και της στρατιωτικής δικτατορίας. Ο φασισμός διαθέτει μαζική υποστήριξη, τα στελέχη του προέρχονται από μικροαστικά και πληβειακά κοινωνικά στρώματα, ισχύει δε η αρχή του ενός ανδρός (Führerprinzip). Αποσκοπεί στην επιβολή ολοκληρωτικού καθεστώτος και ελέγχου της κοινωνικής και πνευματικής ζωής στο σύνολό της. Η καλύτερη ανάλυση του ολοκληρωτισμού, τόσο στην ναζιστική όσο και στην σταλινική του εκδοχή, οφείλεται στην σπουδαία γερμανοεβραία φιλόσοφο, μαθήτρια του Karl Jaspers, την Hannah Arendt. Αντιθέτως η στρατιωτική δικτατορία αποτελεί ρήξη του κοινοβουλευτισμού με πολλά στοιχεία συνέχειας, κατά κανόνα δεν υπάρχει λαϊκό κίνημα βάσης, ενώ η διακυβέρνηση εξασφαλίζεται μέσω του εξωτερικού, διά της βίας καταναγκασμού, χωρίς να υπεισέρχεται σε μεθόδους ελέγχου της συνείδησης. Η Δικτατορία της 21ης Απριλίου αποτελεί κλασσικό φαινόμενο της δεύτερης κατηγορίας, ενώ ο νεοναζισμός ανήκει στην πρώτη κατηγορία. Στην συνέχεια, ανέλυσα τα ιδεολογικά και πολιτικά χαρακτηριστικά του δικτατορικού καθεστώτος και την οικονομική του πολιτική, απάντησα δε σε πλήθος ερωτήσεων του κοινού.

**Διάλεξή μου στην Καλαμάτα, 21 Σεπτεμβρίου 2013, διοργανωμένη από το βιβλιοπωλείο Λυμπεροπούλου, γιά τον Νίκο Πουλαντζά και τον ευρωπαϊκό μαρξισμό. Τίτλος:** **Η τελευταία λέξη του μαρξισμού ήταν ελληνική αλλά η τελευταία λέξη του Πουλαντζά δεν ήταν μαρξιστική,** την οποία συντόνισε ο κοινωνιολόγος Σταύρος Καραμπάτος. Στην ομιλία μου ανέφερα ότι ο Πουλαντζάς διαφωνούσε με καίριες όψεις του κλασσικού μαρξισμού. Λόγω όμως της ισχυρής εκείνη την εποχή κυριαρχίας της μαρξιστικής ιδεολογίας και λόγω της δικής του πολιτικής στράτευσης, δεν προχώρησε σε μια ανοιχτή θεωρητική σύγκρουση με τον μαρξισμό, αλλά περιορίστηκε στην ανασκευή κλασσικών μαρξιστικών θέσεων εν ονόματι του Μαρξ, και μάλιστα με παραπομπές σε πρωτογενή μαρξιστικά κείμενα.Κοινωνιολογικά και κυρίως οντολογικά ο Πουλαντζάς δεν εξέφραζε τον ιδεότυπο του στρατευμένου μαρξιστή, αλλά μάλλον αυτόν του ανεξάρτητου και αδέσμευτου διανοούμενου. Μάλιστα, αν ξεφύγουμε από τα στερεότυπα και το αυτολογοκριτικό πλαίσιο της Μεταπολίτευσης, οφείλουμε να προβληματιστούμε από το γεγονός ότι ο Πουλαντζάς ήταν θρησκευόμενος χριστιανός ορθόδοξος, πατριώτης, χαρακτηριζόταν από έντονη εθνική συνείδηση και λάτρευε την πατρίδα των προγόνων του, την Μάνη, στοιχεία που εθεωρούντο συντηρητικά και πολιτικώς μη ορθά στους ιδεολογικούς χώρους όπου έδρασε ο Πουλαντζάς.
 O Πουλαντζάς, όπως δείχνουν νεώτερα στοιχεία, έχοντας προ πολλού αποκηρύξει τον σταλινισμό, είχε επιπλέον αποστασιοποιηθεί συνολικά από την μαρξιστική πολιτική θεωρία και είχε προσχωρήσει στη λεγόμενη αστική πολιτική επιστήμη και στο κοινοβουλευτικό δημοκρατικό μοντέλο, κατανοώντας ότι απαιτούνται μηχανισμοί διαμεσολάβησης μεταξύ των μαζών και  της εξουσίας. Διερευνούσε ταυτόχρονα άλλες φιλοσοφικές κατευθύνσεις, όπως π.χ. την καντιανή φιλοσοφία του Κωνσταντίνου Τσάτσου. Ο Ernesto Laclau μάλιστα σημειώνει (''Κυριακάτικη Αυγή'', 10-10-2004) ότι ο Πουλαντζάς είχε κατανοήσει ότι η βασική προϋπόθεση της μαρξιστικής πολιτικής θεωρίας, δηλαδή η ταξική πόλωση, δεν υφίστατο πλέον λόγω της αυξανόμενης ετερογένειας των σύγχρονων κοινωνιών. Είχε συνειδητοποιήσει επίσης ότι το κράτος είχε παύσει να αποτελεί τον μοναδικό πόλο εξουσίας στις νεώτερες κοινωνίες.
 Ο Πουλαντζάς επεσήμαινε ( σε άρθρο του στα ''Νέα'', στις 17 και 18/9/1979) τις ''αξιοσημείωτες δυνατότητες της πολιτιστικής προσαρμοστικότητας του καπιταλισμού'' και διαπίστωνε την παρακμή των πολιτικών κομμάτων ως κεντρικών πολιτικών θεσμών της κοινοβουλευτικής δημοκρατίας και την υποκατάστασή τους από καινοφανείς θεσμούς όπως τα μέσα μαζικής ενημέρωσης.
 Κάθε απόπειρα αναθεωρημένης προσέγγισης - πολύ περισσότερο στην Ελλάδα - εκλαμβάνεται ως ιεροσυλία. Αυτό ίσως εξηγεί και την απουσία ουσιαστικής και κριτικής ενασχόλησης με το έργο του σπουδαίου στοχαστή από τον ίδιο του τον χώρο. Πιθανόν μια σοβαρή συζήτηση να προέλθει ως συνήθως - από την Εσπερία.

14-11-2013. Πραγματοποίησα **ομιλία γιά τα γεγονότα του Πολυτεχνείου** στην ανεξάρτητη ομάδα προβληματισμού ΑΝΤΙΡΡΗΣΕΙΣ στην Δάφνη. Στην ομιλία μου ανέπτυξα το ιστορικό-πολιτικοκοινωνικό-ιδεολογικό πλαίσιο των γεγονότων του Νοεμβρίου 1973 και την διεθνή συγκυρία, καθώς και τις ιδιαίτερες συνθήκες υπό τις οποίε έλαβαν χώρα τα γεγονότα.

1-12-2103. Ομιλία μου σε εκδήλωση του ΕΘΝΙΚΟΥ ΚΟΙΝΩΝΙΚΟΥ ΣΥΝΔΕΣΜΟΥ στο ξενοδοχείο President, με θέμα **την θέση του Ελληνικού Πατριωτισμού στο πλαίσιο της Ευρωπαϊκής ενοποίησης**. Υποστήριξα ότι η πνευματική μήτρα της Ευρώπης είναι η Ελλάδα, και ως εκ τούτου ο Ελληνικός και ο Ευρωπαϊκός Πατριωτισμός ταυτίζονται και αλληλοτροφοδοτούνται.

**Ομιλία μου στην Ένωση Σμυρναίων (πλ. Καρύτση) στις 7 Οκτωβρίου 2013, σ**ε τιμητική εκδήλωση εις μνήμην του ιστορικού Αλέξανδρου Δεσποτόπουλου (Σμύρνη 1913-Αθήνα 2004), συγγραφέα και καθηγητού της Παντείου σχολής, που διοργάνωσε η Ένωση Σμυρναίων, αναφέρθηκα στον βίο, την προσωπικότητα και το έργο του εκλιπόντος, καθώς και στην προσωπική του γνωριμία μαζί του. Ανέλυσα στην συνέχεια την διδακτορική διατριβή του Δεσποτόπουλου με θέμα *Ο Κυβερνήτης Καποδίστριας και η Απελευθέρωσις της Ελλάδος,* που υπεβλήθη στην Φιλοσοφική Σχολή του Πανεπιστημίου Αθηνών το 1954. Εν κατακλείδι χαρακτήρισα την διατριβή του Δεσποτόπουλου υπόδειγμα έργου επιστημονικών προδιαγραφών, περιέχον εξαιρετικά ενδιαφέρουσες παρατηρήσεις, ώριμη εργασία ωρίμου νοός. Τέλος, περιέγραψα το πρότυπο του ανιδιοτελούς, σεμνού, αποστασιοποιημένου από σκοπιμότητες, στερεότυπα και ιδεοληψίες ερευνητή, που εκπροσωπούσε ο Δεσποτόπουλος, το οποίο πρέπει να λειτουργήσει ως υπόδειγμα στις νεώτερες γενιές ιστορικών. Στην εκδήλωση παρέστη και μίλησε διά μακρών ο ακαδημαϊκός Κωνσταντίνος Δεσποτόπουλος, δίδυμος αδελφός του τιμωμένου.

Ομιλία μου με τίτλο **«Ο Κοινοτισμός πειθαρχεί τον εγωισμό»,** που διοργάνωσαν ο Χώρος Εναλλακτικής Παρέμβασης «Κοινοτικόν», το βιβλιοπωλείο «Discover» και οι«Εναλλακτικές Εκδόσεις**»** το Σάββατο 7 Δεκεμβρίου 2013 στο ξενοδοχείο «Βυζαντινό» της Πάτρας, όπου παρουσίασα την κοινοτική θεωρία και τις κοινοτικές ιδέες με αφορμή την έκδοση του βιβλίου μου *ΚΟΙΝΟΤΙΣΜΟΣ: ΤΟ ΕΡΓΟ ΤΟΥ ΚΩΝΣΤΑΝΤΙΝΟΥ ΚΑΡΑΒΙΔΑ ΚΑΙ ΟΙ ΣΥΓΓΕΝΕΙΣ ΠΡΟΣΕΓΓΙΣΕΙΣ*. Ο Κοινοτισμός υπήρξε ένα ριζοσπαστικό, ιδεολογικό κίνημα στην Ελλάδα του Μεσοπολέμου. Πρωτοεμφανίζεται στο έργο του Ίωνος Δραγούμη, αναπτύσσεται ολοκληρωμένα από τον Κωνσταντίνο Καραβίδα ως κοσμοθεωρία, πολιτικό πρόγραμμα και μοντέλο οικονομικής ανάπτυξης. Εκφράζεται με την εφημερίδα «Κοινότης», που εξέδιδε στον μεσοπόλεμο ο νεαρός Ντίνος Μαλούχος και προβάλλεται ως αυθεντικό κοινωνικό κύτταρο του ελληνισμού από τον κοινωνιολόγο Δημοσθένη Δανιηλίδη. Ο Κοινοτισμός όμως έχει κι άλλες διαστάσεις: Η πιο σύγχρονη και ίσως η πιο ενδιαφέρουσα είναι η ψυχαναλυτική, που αφορά στην καθυπόταξη του Εγώ και τη δημιουργική διύλισή του στο πλαίσιο της κοινότητας. Σήμερα, στην Ελλάδα της κρίσης, όλο και περισσότεροι στρέφουν το ενδιαφέρον τους προς τον Κοινοτισμό ως ρηξικέλευθο εργαλείο ανάλυσης, πολιτικής σκέψης και μεθόδου εργασίας για την ανασυγκρότηση της ελληνικής πραγματικότητας. Ιδιαίτερο ενδιαφέρον παρουσιάζει **ο Κοινοτισμός στην αναδόμηση της Τοπικής Αυτοδιοίκησης προς μια ουσιαστική κατεύθυνση.**

**Προσφώνησή μου προς τον Κωνσταντίνο Δεσποτόπουλο στην Ένωση Σμυρναίων, στις 11 Ιανουαρίου 2014.** Τιμώμενο πρόσωπο στην κοπή της πίττας στην Ένωση Σμυρναίων Νέας Ιωνίας, σε εκδήλωση που έλαβε χώρα στο Κέντρο Μικρασιατικού Πολιτισμού, ήταν ο ακαδημαϊκός Κωνσταντίνος Δεσποτόπουλος. Στην προσφώνησή μου τον χαρακτήρισα όχι μόνον διεθνώς αναγνωρισμένο πλατωνιστή αλλά και άξιο συνεχιστή και ανανεωτή της πλατωνικής φιλοσοφίας. Αναφέρθηκα στην συνέχεια στην σχέση του Δεσποτόπουλου με τον μεσοπολεμικό πνευματικό κύκλο του Παναγιώτη Κανελλόπουλου, την φιλία του με τους Σαραντάρη, Καπετανάκη, Ελύτη, Παπαληγούρα κλπ. Επίσης ανέλυσα την πνευματική και ηθική επιρροή του Δεσποτόπουλου στον νεαρό Κορνήλιο Καστοριάδη και *την καθοριστική επίδραση του πλατωνισμού και του καντιανού ιδεαλισμού στην έννοια της Αυτονομίας*, που είναι ο κεντρικός άξονας του έργου του Καστοριάδη. Τέλος διατύπωσα την άποψη ότι ο Κωνσταντίνος Δεσποτόπουλος υπήρξε, στα παρακμιακά, συβαριτικά χρόνια της Μεταπολίτευσης, *αντιπαράδειγμα,* διότι ενσάρκωσε την πνευματικότητα έναντι του χυδαίου υλισμού. Υπ’ αυτήν την έννοια, ο Δεσποτόπουλος αποτελεί πρότυπο γιά την ανασυγκρότηση της κατεστραμμένης πατρίδας μας σε μία νέα βάση, αυτήν της πνευματικής διάκρισης, που άλλωστε αποτελεί διαχρονικά το πεδίο στο οποίο ο Ελληνισμός διακρίνεται και διαθέτει το απόλυτο συγκριτικό του πλεονέκτημα.

**Ομιλία μου στις 18 Ιανουαρίου 2014 στην Παλαιά Βουλή, σε εκδήλωση γιά τα 20 χρόνια της Φιλικής Εταιρείας. Oργανωτής: Εταιρεία Ελλήνων Ευεργετών. Θέμα: Γεωπολιτικές διαστάσεις της Ελληνικής Επανάστασης.**

    Στην ομιλία μου αναφέρθηκα στο αρχικό σχέδιο της Φιλικής Εταιρείας και στις προθέσεις των εμπνευστών και των πρωταγωνιστών της Επανάστασης. Σύμφωνα με όλες τις πηγές, σκοπός ήταν η ανασύσταση του κατειλημμένου το 1453 από τους Οθωμανούς Βυζαντινού κράτους και όχι η δημιουργία του μικρού νοτιοελλαδικού κρατιδίου που τελικώς προέκυψε το 1830.

    Στην συνέχεια επεσήμανα ότι η επιτυχία της Επανάστασης του 1821 οφείλεται σε τρεις συγκεκριμένους παράγοντες, που δεν υφίσταντο στα Ορλωφικά και σε όλα τα προηγούμενα επαναστατικά κινήματα κατά τα 400 χρόνια της τουρκοκρατίας: α. την στρατηγική σκέψη του Θεόδωρου Κολοκοτρώνη, που χρησιμοποίησε το δόγμα Κουτούζωφ γιά αντιμετωπίσει την στρατιά του Δράμαλη στα Δερβενάκια, β. την διεθνή διπλωματική δράση του Ιωάννη Καποδίστρια, που ως υπουργός Εξωτερικών της Ρωσσίας απέτρεψε την καταδίκη της επανάστασης από την Ιερά Συμμαχία και ως εξόριστος οργάνωσε το παγκόσμιο φιλελληνικό κίνημα από την Ελβετία, και γ. την ευνοϊκή γιά την Ελληνική υπόθεση συγκυρία, όχι μόνον τον Φιλελληνισμό και την δέσμευση βρεταννικών κεφαλαίων στα δάνεια προς την επαναστατημένη Ελλάδα, αλλά και την αντιμετώπιση του Ιμπραήμ στο Ναυαρίνο, επειδή οι Μεγάλες Δυνάμεις θεωρούσαν εξαιρετικά επικίνδυνη γιά τα συμφέροντά τους την περίπτωση ο ικανότατος και φιλόδοξος πατέρας του Ιμπραήμ, ο Μωχάμετ Άλη, να αντικαταστήσει τον σουλτάνο στην Κωνσταντινούπολη. Κάτι που επιβεβαιώθηκε το 1831, ότον ο Ιμπραήμ εξεστράτευσε μέσω Παλαιστίνης με σκοπό την κατάληψη της Κωνσταντινουπόλεως, και αναχαιτίστηκε στην Προύσα από οθωμανικά, βρεταννικά και γαλλικά στρατεύματα!

26-2-2014. Διάλεξή μου γιά τους **Βαλκανικούς Πολέμους** στο ΊΔΡΥΜΑ ΔΙΚΑΝΙΚΩΝ ΜΕΛΕΤΩΝ Κ. ΜΠΈΗ.

19-3-2014. Ομιλία μου γιά τις **προϋποθέσεις επιτυχίας της Ελληνικής Επανάστασης** στον Δήμο Βύρωνα. Αποφώνηση με τιμητικό έπαινο προς τον ομιλητή από τον σ. Μητροπολίτη Καισαριανής, Βυρωνος και Υμηττού.

3-4-2014. Διάλεξη που διοργάνωσε ο ΠΑΤΡΙΩΤΙΚΟΣ ΟΜΙΛΟΣ ΑΠΟΓΟΝΩΝ ΑΓΩΝΙΣΤΩΝ ΤΟΥ ΕΙΚΟΣΙΕΝΑ ΚΑΙ ΙΣΤΟΡΙΚΩΝ ΓΕΝΩΝ ΤΗΣ ΕΛΛΑΔΟΣ, στο αμφιθέατρο του Συλλόγου Αθηναίων στην Πλάκα, με θέμα **ΟΙ ΤΡΕΙΣ (ΕΠΙΚΑΙΡΟΙ) ΠΑΡΑΓΟΝΤΕΣ ΤΗΣ ΕΠΙΤΥΧΙΑΣ ΤΗΣ ΕΠΑΝΑΣΤΑΣΗΣ ΤΟΥ 1821.**

8-4-2013, Ομιλία σε εσπερίδα που διοργάνωσε το Εθνικό & Καποδιστριακό Πανεπιστήμιο Αθηνών και το Ίδρυμα Διεθνών Νομικών Μελετών

Καθηγητού Ηλία Κρίσπη, με θέμα«ΚΑΤΟΧΙΚΟ ΔΑΝΕΙΟ», στην

Μεγάλη Αίθουσα Τελετών του Πανεπιστημίου Αθηνών

 (κεντρικό κτίριο, Πανεπιστημίου 30). Η ομιλία μου είχε ως θέμα **ΟΙ ΕΛΛΗΝΟΓΕΡΜΑΝΙΚΕΣ ΣΧΕΣΕΙΣ ΣΕ ΜΑΚΡΑ ΔΙΑΡΚΕΙΑ**.

 Πολλές από τις εισηγήσεις μου σε διεθνή συνέδρια έχουν εκδοθεί σε δημοσιευθέντες τόμους πρακτικών.

**10. ΕΠΙΣΤΗΜΟΝΙΚΕΣ ΕΤΑΙΡΕΙΕΣ**

 Είμαι τακτικό μέλος της Διεθνούς Κοινωνιολογικής Εταιρείας (I.S.A.). και της Ενώσεως Κοινωνιολόγων Γαλλικής Γλώσσας (A.I.S.L.F.).Το 1998 εξελέγην για μία τετραετία παμψηφεί μέλος του προεδρείου της 26ης Ερευνητικής Επιτροπής (Sociotechnics) της I.S.A. Είμαι μόνιμο μέλος της Ερευνητικής Επιτροπής για τα Βαλκάνια και της Επιτροπής για την Ιστορία της Κοινωνιολογίας της A.I.S.L.F.

 ΄Εχω διατελέσει επί σειρά ετών τακτικό μέλος της Ελληνικής Εταιρείας Πολιτικής Επιστήμης, του Συλλόγου Ελλήνων Κοινωνιολόγων, της Ανθρωπολογικής Εταιρείας Ελλάδος, της Εταιρείας Κοινοτικών Μελετών Κωνσταντίνος Καραβίδας κ.ά.

**11. *ΝΕΑ ΚΟΙΝΩΝΙΟΛΟΓΙΑ***

 Από το 1987 μέχρι το 2010 διηύθυνα την επιθεώρηση των κοινωνικών επιστημών *ΝΕΑ ΚΟΙΝΩΝΙΟΛΟΓΙΑ* των εκδόσεων Παπαζήση. Η *ΝΕΑ ΚΟΙΝΩΝΙΟΛΟΓΙΑ* δεν έλαβε ουδέποτε κρατική ή ιδιωτική επιχορήγηση κια στηρίχθηκε αποκλειστικά στις πωλήσεις της στην αγορά. Η συντακτική επτροπή επέλεξε να ακολουθήσει το διεθνές σύστημα ανώνυμης κρίσης των υποβαλλομένων άρθρων από επιτροπή διδακτόρων και να εκδίδει πιστοποιητικά δημοσίευσης, τα οποία χρησιμοποιούνται στα ελληνικά αλλά και σε ευρωπαϊκά πανεπιστήμια στις κρίσεις των πανεπιστημιακών. Επίσης, μέλη της συντακτικής επιτροπής συμμετείχαν σε όλα τα παγκόσμια συνέδρια των διεθνών κονωνιολογικών εταιρειών, γιά τα οποία δημοσίευαν συνεδριακό ρεπορτάζ. Τέλος, η ΝΕΑ ΚΟΙΝΩΝΙΟΛΟΓΙΑ μετέφραζε στα ελληνικά και δημοσίευσε κατ’ αποκλειστικότητα άρθρα κορυφαίων κοινωνιολόγων.

 Συνολικά κυκλοφόρησαν 45 τεύχη μεγάλου σχήματος, που περιλαμβάνουν μεταξύ άλλων αφιερώματα, συνεντεύξεις και μεταφράσεις ξένων επιστημονικών κειμένων. Με την *ΝΕΑ ΚΟΙΝΩΝΙΟΛΟΓΙΑ* έχουν συνεργασθεί διεθνείς πνευματικές προσωπικότητες, όπως ο T. Bottomore, ο A. Tourainne, ο G. Frank, ο J. Ziegler, ο St. Courtois, η Annie Kriegel και Έλληνες όπως ο Ρένος Αποστολίδης, που διατηρούσε επί σειρά ετών τακτική στήλη με φιλολογική κριτική και μεταφράσεις αρχαίων κλασσικών, ο Νικόλαος Πανταζόπουλος, ο Αριστοτέλης Νικολαϊδης, ο Νίκος Ψυρούκης, ο Παναγιώτης Κονδύλης, ο Κωνσταντίνος. Δεσποτόπουλος, ο Κ. Βεργόπουλος, ο Ν. Μουζέλης. Έχουν επίσης κυκλοφορήσει αρκετά ειδικά τεύχη, που πραγματοποίησαν πολλαπλές επανεκδόσεις.

 Περισσότερες πληροφορίες και τα τεύχη στην ιστοσελίδα **www.newsociology.gr**.

**12. *ΝΕΑ ΠΟΛΙΤΙΚΗ***

 Από τον Οκτώβριο του 2005 έως τον Μάρτιο του 2009 διηύθυνα από κοινού με τον Γιάννη Σακιώτη το μηνιαίο πολιτικό περιοδικό *ΝΕΑ ΠΟΛΙΤΙΚΗ* των εκδόσεων Παπαζήση. Σύμβουλος έκδοσης ήταν ο Γεώργιος Π. Μαλούχος. Στην συντακτική επιτροπή συμμετείχαν προσωπικότητες όπως ο Κ. Κόλμερ, ο Α. Δ. Παπαγιαννίδης, ο Κ. Σταματόπουλος, ο Θ. Ντόκος, κ.ά., καθώς και πολλοί νέοι δόκιμοι αρθρογράφοι που στην συνέχεια εξελίχθηκαν σε αναλυτές στον ημερήσιο και περιοδικό τύπο. Η αρθρογραφία του κάλυπτε με αντικειμενικό, τεκμηριωμένο και υπεύθυνο τρόπο πολιτικά, εκπαιδευτικά, οικονομικά και πολιτιστικά θέματα και προέβαλλε ολοκληρωμένες προτάσεις για τα προβλήματα του Ελληνικού κράτους. Επίσης δημοσίευσε αφιερώματα σε γεωπολιτικά και διεθνή θέματα.

 Η *ΝΕΑ ΠΟΛΙΤΙΚΗ* επανακυκλοφόρησε τον Ιούνιο του 2013 και πάλι από τις εκδόσεις Παπαζήση υπό την διεύθυνσή μου με το ίδιο επιτελείο, εμπλουτισμένο με πολλούς νεώτερους συνεργάτες, σύμβουλο έκδοσης τον Π. Τσαφαρά και κύριους αρθρογράφους τους Κ. Κόλμερ, Α.Δ.Παπαγιαννίδη, Κ.Σταματόπουλο, Γ.Καραμπελιά, Σπ. Κουτρούλη, Ν. Κουράκη, Λ. Κουσούλη, Γ. Μπήτρο, Π. Παναγόπουλο, Β. Μεσθανέως, Α. Μασσαβέτα, Α. Βερούτη κ.ά. ανταποκριτή στην Λευκωσία τον Κ.Παπασταύρο και στις Βρυξέλλες τον Κ. Σάραγκα, κυκλοφορία σε όλη την Ελλάδα και διαδραστική ιστοσελίδα στην διεύθυνση **www.neapolitiki.gr**.

**13. ΣΥΝΕΡΓΑΣΙΑ ΜΕ ΜΜΕ**

 Από τον Σεπτέμβριο του 2007 έως τον Νοέμβριο του 2008 και από τον Ιούνιο του 2012 έως τον Μάϊο του 2013 διετέλεσα τακτικός αρθρογράφος της εφημερίδας *ΕΛΕΥΘΕΡΟΣ ΤΥΠΟΣ* για θέματα εξωτερικής πολιτικής και διεθνών σχέσεων.

 Τα τελευταία χρόνια έχω δημοσιεύσει σειρά άρθρων στις εφημερίδες *ΕΛΕΥΘΕΡΟΤΥΠΙΑ* και *ΠΑΡΟΝ* για οικονομικά και εκπαιδευτικά θέματα, όπως και γιά θέματα εξωτερικής πολιτικής. Επίσης δημοσιεύω άρθρα στο διαδίκτυο, σε διάφορα bloggs όπως το ΔΙΠΛΩΜΑΤΙΚΟ ΠΕΡΙΣΚΟΠΙΟ, ΑΝΤΙΒΑΡΟ, ΔΟΥΡΕΙΟΣ κ.ά.

 Επίσης συνεργάζομαι επί σειρά ετών με τηλεοπτικές εκπομπές, όπως *Η ΜΗΧΑΝΗ ΤΟΥ ΧΡΟΝΟΥ* της ΝΕΤ και την ιστορική εκπομπή του Γ. Μαλούχου στο ΣΚΑΪ ως ιστορικός αναλυτής, και με τον τηλεοπτικό σταθμό ΑΝΤΕΝΝΑ ως πολιτικός και οικονομικός αναλυτής, καθώς και άλλους τηελοπτικούς σταθμούς. Πρόσφατα συμμετείχα σε δύο ιστορικές εκπομπές στην εκπομπή *Η ΜΗΧΑΝΗ ΤΟΥ ΧΡΟΝΟΥ* στην ΝΕΤ, τον Νοέμβριο του 2012, ανέλυσα επιστημονικά α. τα αίτια της εμφάνισης του μεσοπολεμικού φασισμού, εξηγώντας πώς οι συνέπειες του Πρώτου Παγκοσμίου Πολέμου, ή ύφεση και η πολιτική αστάθεια στην Ευρώπη επέτρεψαν την ανάδειξη αρχικά του ιταλικού φασισμού και στην συνέχεια του γερμανικού ναζισμού. Αναφέρθηκα στα χαρακτηριστικά τους, στην κοινωνική τους προέλευση και δομή, στην ιδεολογία τους, στις διαφορές μεταξύ τους, στην μετεξέλιξή τους και στην τελική συντριβή τους κατά τον Δεύτερο παγκόσμιο πόλεμο, β. τα χαρακτηριστικά, την κοινωνική δομή, την ιδεολογία και την οικονομική πολιτική της Δικτατορίας των Συνταγματαρχών. Έχοντας πραγματοποιήσει την διπλωματική μου εργασία στο Πανεπιστήμιο της Γενεύης με αντικείμενο τις διάφορες μορφές αυταρχισμού και την σχέση τους με τις οικονομικές και κοινωνικές δομές και την διδακτορική του διατριβή με θέμα την Δικτατορία των Συνταγματαρχών, την οικονομική και κοινωνική της πολιτική, συνέκρινα την περίοδο του Μεσοπολέμου με την σημερινή, με κοινό παρονομαστή την Ύφεση, επεσήμανα όμως και τις διαφορές που υπάρχουν και που καθιστούν την σημερινή κρίση ποιοτικά διαφορετική και πιο περίπλοκη.

**14. ΛΟΓΟΤΕΧΝΙΚΗ ΔΡΑΣΤΗΡΙΟΤΗΤΑ**

 Ως μαθητής του Λυκείου υπήρξα μέλος της συντακτικής επιτροπής της σχολικής εφημερίδας ***ΝΕΑ ΤΟΥ ΚΟΛΛΕΓΙΟΥ*** και του μαθητικού περιοδικού ***ΑΘΗΝΑΙΟΣ***. Υπό την ιδιότητά μου αυτή έλαβα συνεντεύξεις από τον Αντώνη Σαμαράκη, τον Νικηφόρο Βρεττάκο, τον Δημήτρη Χατζή και τον Ευάγγελο Παπανούτσο το διάστημα 1979-1981.

 Ως φοιτητής στην Γενεύη, το 1983 ίδρυσα και διηύθυνα ως αιρετός αρχισυντάκτης τον ***Περίπλου***, φοιτητικό περιοδικό του Συλλόγου των Ελλήνων Φοιτητών, τυπωμένο στα ελληνικά, το οποίο πραγματοποίησε τέσσερις εκδόσεις. Το τρίτο τεύχος ήταν ειδικό λογοτεχνικό αφιέρωμα, που περιελάμβανε συνεντεύξεις επιφανών ελλήνων λογοτεχνών (του Γιώργου Ιωάννου και της Ελένης Καζαντζάκη). Στο τεύχος αυτό δημοσίευσα μία μελέτη μου για το γλωσσικό ζήτημα, λόγω της οποίας έλαβα πρόσκληση από το υπουργείο Νέας Γενιάς να συμμετάσχω σε γλωσσολογικό συνέδριο στην Αθήνα. Είναι αξιοσημείωτο ότι ο *Περίπλους* εξακολουθούσε να εκδίδεται για πολλά χρόνια από τους Έλληνες Φοιτητές της Γενεύης.

 Το 1988 εξέδωσε την ποιητικλη συλλογή **Ο ΔΡΑΚΟΣ**, γιά την οποία δημοσιεύθηκαν κριτικές στον τύπο και η οποία το 2013 μελοποιήθηκε από τον στιχουργό Γιάννη Δίσσιπο, πσαρουσιάστηκε σε συναυλίες και κυκλοφόρησε σε cd.

**15. ΚΟΙΝΩΝΙΚΗ ΔΡΑΣΤΗΡΙΟΤΗΤΑ**

 Ως μαθητής του Λυκείου του Κολλεγίου Αθηνών εξελέγην δύο φορές αιρετός πρόεδρος του σχολικού Φωτογραφικού Ομίλου (1979-80 και 1980-1).

 Κατά την διάρκεια των πανεπιστημιακών μου σπουδών εξελέγην δύο φορές πρόεδρος του Συλλόγου Ελλήνων Φοιτητών Γενεύης (1984 και 1985), πρόεδρος της εφορευτικής επιτροπής (1982 και 1983) και εκπρόσωπος στην Διάσκεψη Φοιτητικών Πανεπιστημιακών Οργανώσεων (1984 και 1985).

 Την διετία 1992-93 διετέλεσα αιρετός πρόεδρος του σωματείου «Λέσχη των Νέων Ελλήνων» (αναγνωρισμένου από το Πρωτοδικείο Πειραιώς), που είχε σκοπό την επιστημονική διερεύνηση των εθνικών θεμάτων. Το σωματείο εξέδωσε, μεταξύ άλλων, σχολιασμένη την Συνθήκη της Λωζάννης, πραγματοποίησε ενημερωτικές διαλέξεις και τηλεοπτικές εκπομπές και συνεργάσθηκε με το υπουργείο Εξωτερικών στο Σχέδιο Αναπτύξεως της δυτικής Θράκης, που εκπόνησε Διακομματική Κοινοβουλευτική Επιτροπή.

**15. ΔΗΜΟΣΙΑ ΔΡΑΣΗ**

 Από τον Νοέμβριο του 1993 έως τον Σεπτέμβριο του 1994 διετέλεσα αμισθί **ειδικός σύμβουλος του τότε υπουργού Δημοσίας Τάξεως** Στ. Παπαθεμελή, με αρμοδιότητα τα θέματα εκπαίδευσης των Σωμάτων Ασφαλείας. Εισηγήθηκα και συντόνισα την κατάρτιση του νομοσχεδίου για την εισαγωγή στα Σώματα Ασφαλείας με το σύστημα των πανελληνίων εξετάσεων, την αναμόρφωση του προγράμματος των αστυνομικών σχολών, την αναβάθμιση της σχολής Αστυφυλάκων σε ΤΕΙ και της Σχολής Αξιωματικών σε ΑΕΙ, με παράλληλη αύξηση των ετών φοιτήσεως. Μεταξύ άλλων, με δική μου πρωτοβουλία, τα εκπαιδευτικά προγράμματα των σχολών εμπλουτίσθηκαν μεταξύ άλλων με μαθήματα Κοινωνικής Ψυχολογίας, Κοινωνιολογίας, Πολιτικής Οικονομίας, Διπλωματικής και Πολιτικής Ιστορίας, αλλά και σκοποβολής και πολεμικών τεχνών. Για την δράση μου εκείνη έλαβα επαινετική επιστολή από τον υπουργό.

 Από τον Ιούλιο έως τον Σεπτέμβριο του 2007 διετέλεσα **εκπρόσωπος τύπου του κόμματος ΔΗΜΟΚΡΑΤΙΚΗ ΑΝΑΓΕΝΝΗΣΗ**, αιρετό μέλος του Εθνικού Συμβουλίου και μέλος του Πολιτικού Συμβουλίου και συμμετείχα στις εθνικές εκλογές του Σεπτεμβρίου 2007 ως υποψήφιος στην β’ περιφέρεια Αττικής. Μετά τις εκλογές αποχώρησα από το κόμμα.

 Από τον Ιανουάριο έως τον Νοέμβριο του 2009 διετέλεσα **αιρετός πρόεδρος της κίνησης πολιτών ΔΗΜΟΚΡΑΤΙΚΟΙ** και συμμετείχα στις εθνικές εκλογές του Οκτωβρίου 2009 ως υποψήφιος στην β’ περιφέρεια Αττικής. Τον Νοέμβριο του 2009 διέκοψα λόγω επαγγελματικών υποχρεώσεων κάθε πολιτικη δραστηριότητα.

**16. ΣΤΡΑΤΙΩΤΙΚΕΣ ΥΠΟΧΡΕΩΣΕΙΣ**

 Υπηρέτησα στο Πολεμικό Ναυτικό από τις 14-1-1988 έως τις 14-1-1990. Κλάση: 1983. ΑΝΜ: 373. ΑΓΜ: 47351. Ικανός κατηγορίας 1. ΕΣΣΟ: 88Α. Βαθμός: Ναυτοδίοπος. Ειδικότητα: Ναυτονόμος. Εκπαιδεύτηκα ως προπαιδευόμενος στο Κ.Ε. ΠΑΛΑΣΚΑ και στην συνέχεια ως υποψήφιος Ναυτονόμος στην Μονάδα Υποβρυχίων Καταστροφών (Μ.Υ.Κ.). Υπηρέτησα στις εξής υπηρεσίες: Μεικτός Λόχος Στρατονομίας ΓΕΕΘΑ, από 9-3-1988 έως 21-3-1989, απ’ όπου διατέθηκα, από 9-9-1988 έως 19-12-1988 στην προσωπική ασφάλεια του αναπληρωτή υπουργού Εθνικής Αμύνης.Κατά το διάστημα αυτό επί 15 ημέρες εργάσθηκα ως μεταφραστής στο νομοπαρασκευαστικό γραφείο του υπουργού. Στις 21-3-1989 μετατέθηκα στην Ναυτική Διοίκηση Αιγαίου. Κατόπιν δικού μου αιτήματος αποσπάσθηκα στις 3-4-1989 στο Ναυτικό Κλιμάκιο Λήμνου. Στις 21-5-1989 μετατέθηκα στο Ναυτικό Παρατηρητήριο Κω(Λάθρα 43Ν). Στις 27-9-1989 μετατέθηκα στην Διεύθυνση Διοικήσεως του Ναυστάθμου Σαλαμίνος, όπου τοποθετήθηκα στην υπηρεσία ασφαλείας του Ναυστάθμου και στο φυλάκιο της Βροκής. Τον Οκτώβριο έλαβα δεκαπενθήμερη τιμητική άδεια για την υπηρεσία μου στα σύνορα. Απολύθηκα με την υπ’ αριθμόν Ν 1763/88 διαταγή ΥΕΘΑ/ΓΕΝ.

**17. ΞΕΝΕΣ ΓΛΩΣΣΕΣ**

 Αγγλικά, Γαλλικά.

**18. ΕΝΔΙΑΦΕΡΟΝΤΑ**

 Κολύμβηση, σκοποβολή, ορειβασία.

**Δημοσιεύματα - Αναλυτικό υπόμνημα**

**Α. Επιστημονικά συγγράμματα**

***1. ΙΔΕΟΛΟΓΙΑ ΤΟΥ ΔΕΞΙΟΥ ΚΡΑΤΟΥΣ: 1949-1967***

**Εκδόσεις Παπαζήση, Αθήνα, 1993, 180 σελίδες**.

 Πρόκειται για μία κοινωνιολογική ανάλυση και κριτική του επίσημου πολιτικού λόγου και της κυρίαρχης ιδεολογίας του μεταπολεμικού ελληνικού κράτους. Έχει αξιοποιηθεί ανεξερεύνητο υλικό από λόγους, διαλέξεις, προπαγανδιστικά κείμενα, αλλά και βασιλικά διαγγέλματα, επιστολές πολιτικών, κείμενα διανοουμένων, κλπ. Εξηγείται τελικά πως ο πολιτικός λόγος της εποχής αυτής ήρθε σε δομική αντίφαση με τον κοινοβουλευτισμό και συνέβαλε καθοριστικά στην εκτροπή του πολιτεύματος.

Το βιβλίο αυτό έχει χρησιμοποιηθεί ως διδακτικό εγχειρίδιο σε ανώτατες σχολές.

**2. *Η ΒΑΣΙΛΕΙΑ ΣΤΗΝ ΝΕΩΤΕΡΗ ΕΛΛΗΝΙΚΗ ΙΣΤΟΡΙΑ***

**Εκδόσεις Νέα Σύνορα-Λιβάνης, Αθήνα, 1994, 318 σελίδες.**

**Πρόλογος: Δ. Τσάτσου**

 Πρόκειται για μία μελέτη ιστορικής κοινωνιολογίας, βασισμένη σε αξιοποίηση πηγών, που έχει ως γνωστικό αντικείμενο τον βασιλικό θεσμό στην νεώτερη Ελλάδα. Στο τέλος του βιβλίου αξιολογούνται σε αντιπαράθεση τα θεωρητικά επιχειρήματα υπέρ και κατά της βασιλευομένης δημοκρατίας. Πρόκειται για μία συμβολή στην ιστορική και πολιτειακή αγωγή κυρίως της νέας γενιάς. Το βιβλίο αυτό πραγματοποίησε πολλές επανεκδόσεις και έχει χρησιμοποιηθεί ως διδακτικό εγχειρίδιο σε ανώτατες σχολές..

**3. *ΠΟΛΙΤΙΚΗ ΚΟΙΝΩΝΙΟΛΟΓΙΑ: εισαγωγικά μαθήματα***

**Εκδόσεις Παπαζήση, Αθήνα, 1995, 239 σελίδες.**

 Πρόκειται για θεωρητικό εγχειρίδιο, που ασχολείται κυρίως με το ζήτημα της σύνδεσης του Κράτους με τις παραγωγικές σχέσεις. Εξετάζονται διαδοχικά διάφορες θεωρίες, από τους κλασσικούς του μαρξισμού έως τους σύγχρονους Clastres, Ziegler και Roig. Εξετάζεται επίσης το κεφαλαιώδες ζήτημα της σχέσης μεταξύ της οικονομικής ανάπτυξης και της δημοκρατίας, καθώς και διάφοροι παράγοντες που επηρεάζουν το πολιτικό γίγνεσθαι (προσωπικότητα, ιδεολογία, διεθνής καταμερισμός εργασίας κ.ά.).΄Εχει χρησιμοποιηθεί ως διδακτικό εγχειρίδιο σε ανώτατες σχολές.

**4. *Η ΔΙΚΤΑΤΟΡΙΑ ΤΩΝ ΣΥΝΤΑΓΜΑΤΑΡΧΩΝ: Κοινωνία, Ιδεολογία, Οικονομία***

 **Εκδόσεις Παπαζήση, Αθήνα, 1996, β’ έκδοση 2000, γ’ έκδοση 2008,470 σελίδες.**

 **Πρόλογος: Βίκτωρ Παπαζήσης.**

 Πρόκειται για κοινωνιολογική ερμηνεία του απριλιανού καθεστώτος στην Ελλάδα, όπου εξετάζεται η σχέση του αυταρχισμού με τον κοινωνικό μετασχηματισμό στην ελληνική περίπτωση. Εξετάζονται αναλυτικά η κοινωνική, η οικονομική και η ιδεολογική πλευρά του καθεστώτος των Συνταγματαρχών και χρησιμοποιούνται άγνωστα ή αναξιοποίητα έως σήμερα αρχεία και πηγές. Τα δύο από τα τρία κεφάλαια του βιβλίου (Κοινωνία, Οικονομία) βασίζονται στην διδακτορική διατριβή του συγγραφέα,ενώ το μέρος γιά την ιδεολογική συγκρότηση του καθεστώτος προσετέθη εκ των υστέρων.Στην τρίτη έκδοση έχει προστεθεί ένα κείμενο γιά την εξωτερική πολιτική της Δικτατορίας.΄Εχει χρησιμοποιηθεί ως εγχειρίδιο σε ανώτατες σχολές.

**5. *ΝΙΚΟΣ ΠΟΥΛΑΝΤΖΑΣ (1936-1979): η ζωή και το έργο ενός κορυφαίου μαρξιστή - κριτική προσέγγιση***

**Εκδόσεις Ελληνικά Γράμματα, Αθήνα 1999, β΄ έκδοση 2000, 156 σελίδες.**

Βιογραφία με ανέκδοτα στοιχεία και κριτική ανάλυση της κοινωνιολογικής σκέψης του Νίκου Πουλαντζά.

**6. *ΤΟ ΖΗΤΗΜΑ ΤΟΥ ΠΑΤΡΙΩΤΙΣΜΟΥ***

**Εκδόσεις Παπαζήση, Αθήνα 2010, 227 σελίδες.**

 Στο σύγγραμμά μου αυτό, αναλύω και κρίνω με επιστημονικά επιχειρήματα τον εθνομηδενισμό, τις θεωρίες της «εθνογένεσης» και την προσπάθεια διαστρέβλωσης της Ελληνικής ιστορίας, αποδεικνύοντας ότι πίσω τους κρύβονται οι ιδεοληψίες και τα στερεότυπα της λεγόμενης«προοδευτικής» διανόησης. Αναφέρω δε συγκεκριμένα παραδείγματα πανεπιστημιακών καθηγητών, δημοσιογράφων, κριτικών κλπ., στους οποίους απαντώ με ισχυρή τεκμηρίωση, επιστημονική αυστηρότητα και παραπέμποντας διαρκώς στις πηγές και σε διεθνή βιβλιογραφία.

 Στην συνέχεια αναλύω την προσπάθεια κατασκευής ανύπαρκτων μειονοτήτων, όπως και ανυπόστατου αντισημιτισμού στην ελληνική κοινωνία, και απομυθοποιώ το ιδεολόγημα της «πολυπολιτισμικότητας». Επίσης ασχολούμαι με την επιχείρηση ωραιοποίησης της Τουρκοκρατίας από ορισμένους πανεπιστημιακούς, η οποία καταλήγει αναπόφευκτα στην άμβλυνση των αμυντικών αντανακλαστικών έναντι του τουρκικού επεκτατισμού.

 Σημαντικό μέρος της μελέτης καταλαμβάνει μία ολοκληρωμένη, βασισμένη σε διεθνή βιβλιογραφία κριτική του Σχεδίου Ανάν, καθώς και μία αναλυτική τεκμηριωμένη αναφορά στο πρόβλημα της ονομασίας των Σκοπίων.

 Στο κεφάλαιο για την σκληρή πραγματικότητα των ελληνοτουρκικών σχέσεων, παρουσιάζεται η μακροϊστορική φύση της χιλιετούς ελληνοτουρκικής διαμάχης, καταρρίπτονται με επιχειρήματα οι ψευδαισθήσεις για την ένταξη της Τουρκίας στην Ευρωπαϊκή ΄Ενωση και τις γεωπολιτικές και δημογραφικές της συνέπειες, ενώ παρουσιάζεται το χρονικό των παραβιάσεων της Συνθήκης της Λωζάννης από την υπογραφή της το 1923 μέχρι σήμερα. Επίσης παρουσιάζεται αναλυτικά η ιστορία των τουρκικών διεκδικήσεων και σχεδιασμών στην Δυτική Θράκη και η σχετική τουρκική προπαγάνδα στο διαδίκτυο, καθώς και το πρωτοφανές για ευρωπαϊκό κράτος μεσαιωνικό καθεστώς της μουφτείας. Τέλος, παρουσιάζεται η περίφημη θεωρία του Παναγιώτη Κονδύλη για το σενάριο ελληνοτουρκικής σύγκρουσης. Στο κεφάλαιο με τίτλο «Η σοφία της αδιαλλαξίας»,καταλήγω στο συμπέρασμα ότι μόνον η απόφαση για εθνική αντίσταση μέχρις εσχάτων μπορεί να αποτρέψει τυχοδιωκτικούς επεκτατισμούς εις βάρος μας και να εξασφαλίσει την εθνική μας ακεραιότητα και ασφάλεια.

 Αλλά δεν προσχωρώ στην λογική των λεγομένων «υπερπατριωτών»,στους οποίους καταλογίζω επαρχιωτικό εθνικισμό, τριτοκοσμικές αντιλήψεις, φοβίες και ανασφάλειες, αθεράπευτες αντιφάσεις, άγνοια του διεθνούς περιβάλλοντος και τυχοδιωκτικές πρωτοβουλίες στα εθνικά θέματα.

 Τελικώς, μεταξύ εθνομηδενισμών και εθνικιστών, εξαίρω το υγιές πατριωτικό αίσθημα της σιωπηρής πλειοψηφίας του ελληνικού λαού, όπως αυτό εξάγεται από έγκυρες δημοσκοπήσεις της κοινής γνώμης, οι οποίες αναλύονται στο βιβλίο.

 Στο τελικό κεφάλαιο αναδεικνύεται η ακατάλυτη σχέση μεταξύ Πατριωτισμού και Δημοκρατίας, που ανάγεται στον όρκο των αρχαίων Αθηναίων εφήβων. Η μελέτη ολοκληρώνεται με μία ανάλυση της έννοιας της εθνικής συνείδησης.

***7. ΠΡΑΚΤΙΚΟΣ ΟΔΗΓΟΣ ΕΚΠΑΙΔΕΥΤΙΚΟΥ***

**Εκδόσεις Παπαζήση, Αθήνα 2011.**

|  |
| --- |
|  |

 Στο εγχειρίδιο αυτό, ο εκπαιδευτικός της πρωτοβάθμιας και δευτεροβάθμιας βαθμίδας θα βρει ένα πολύτιμο χρηστικό εργαλείο γιά την καλύτερη οργάνωση της καθημερινής του δουλειάς. Ταυτόχρονα, έναν οδηγό για την πορεία του στις συνθήκες που διαμορφώνονται από τις ραγδαίες αλλαγές στην εκπαίδευση και την φιλοσοφία του Νέου Σχολείου. Στην θεματική του βιβλίου συμπεριλαμβάνονται ζητήματα όπως οι μαθησιακές δυσκολίες, η αξιολόγηση του εκπαιδευτικού έργου, η μοριοδότηση των διαγωνισμάτων, η ανάλυση της βαθμολογικής κλίμακας, η αμφισβητούμενη έννοια του «κακού μαθητή», ο χειρισμός της αποκλίνουσας συμπεριφοράς, το bullying, η συμμετοχή σε πειθαρχικά συμβούλια, η σχέση με τους γονείς, η τεράστια συμβολή της παραπαιδείας, οι τυπικές υποχρεώσεις του εκπαιδευτικού. Επίσης, παρατίθεται ένας κώδικας δεοντολογίας ιδιαιτέρων μαθημάτων, ενώ υπάρχει διεθνής και ελληνική βιβλιογραφία για τον εκπαιδευτικό που ενδιαφέρεται να εμβαθύνει σε παιδαγωγικά θέματα.

**KOINOTIΣΟΣ: ΤΟ ΕΡΓΟ ΤΟΥ ΚΩΝΣΤΑΝΤΙΝΟΥ ΚΑΡΑΒΙΔΑ ΚΑΙ ΟΙ ΣΥΓΓΕΝΕΙΣ ΠΡΟΣΕΓΓΙΣΕΙΣ, ΕΝΑΛΛΑΚΤΙΚΕΣ ΕΚΔΟΣΕΙΣ, ΑΘΗΝΑ 2013, 480 σελίδες.**

Ἡ μελέτη αὐτή (πού ἐγκρίθηκε μέ ἄριστα ὡς διδακτορική διατριβή ἀπό τήν Φιλοσοφική Σχολή τοῦ Πανεπιστημίου Ἀθηνῶν) ἔχει ὡς ἀντικείμενο ἕνα πρωτότυπο, ρηξικέλευθο νεοελληνικό ἰδεολογικό κίνημα, τόν Κοινοτισμό. Οἱ κοινοτικές ἰδέες, πού βρίσκονται σήμερα στήν πρώτη γραμμή τῆς ἐπικαιρότητας στίς ΗΠΑ, χάρις στό ἔργο τοῦ Ἀ. Ἐτζιόνι, στήν Ἑλλάδα εἶχαν ἤδη ἐμφανισθεῖ ἀπό τίς ἀρχές τοῦ περασμένου αἰῶνα. Τό νεοελληνικό κοινοτικό ρεῦμα ἰδεῶν ἐκφράζεται κυρίως ἀπό τέσσερις στοχαστές: τόν Ἴωνα Δραγούμη, πού πρῶτος προέβαλε τίς κοινότητες ὡς κύτταρα τῆς κοινωνικῆς καί πολιτικῆς ζωῆς τοῦ ἔθνους, τόν Κωνσταντῖνο Καραβίδα, πού παρουσίασε ὁλοκληρωμένη κοινοτική κοσμοθεωρία, τόν Ντῖνο Μαλλοῦχο, πού ἐξέδωσε στόν Μεσοπόλεμο τό ριζοσπαστικό περιοδικό «Κοινότης» καί τόν Δημοσθένη Δανιηλίδη, πού δικαίωσε ἱστορικά τίς κοινότητες μέ τό κοινωνιολογικό του ἔργο. Οἱ στοχαστές αὐτοί δέν συγκροτοῦν σχολή μέ τήν στενή ἔννοια τοῦ ὅρου, λόγω τῆς ἰσχυρῆς ἰδιοτυπίας τους. Ἀλλά oἱ ἀλληλεπιδράσεις μεταξύ τους ἦταν ἰσχυρές, σέ προσωπικό καί σέ ἰδεολογικό ἐπίπεδο, ὅπως καί οἱ ἐκλεκτικές συγγένειες. Ὁ συγγραφέας μελετᾶ καί ἀναλύει ἑπομένως τήν ἐσωτερική δομή αὐτοῦ τοῦ ρεύματος ἰδεῶν, τήν θέση του στόν κόσμο τῆς νεοελληνικῆς διανόησης, τίς πολιτικές ἐκφράσεις καί συμμαχίες του, τίς ποικίλες βραχυπρόθεσμες καί μακροπρόθεσμες ἐπιδράσεις του.

Ἐπίσης ἐξετάζονται οἱ διαστρεβλώσεις πού ὑπέστησαν οἱ ἰδέες αὐτές, λόγω ἰδεολογικῶν ἤ καί προσωπικῶν κινήτρων. Ἐκτός ἀπό τήν συστηματική ἀποδελτίωση καί ταξινόμηση τοῦ ἔργου τῶν Ἑλλήνων κοινοτιστῶν καί τήν ἀξιοποίηση ἄγνωστου μέχρι σήμερα πρωτογενοῦς ὑλικοῦ, ὁ ἀναγνώστης θά βρεῖ στήν μελέτη αὐτή μία πλήρη, πρωτότυπη βιογραφία τοῦ Κ. Καραβίδα, πού ἀποδεικνύει τήν συνέπεια μεταξύ τῶν ἰδεῶν του καί τοῦ βίου του. τήν ἄγνωστη προσωπικότητα τοῦ Ντίνου Μαλούχου, πού ξεκίνησε ὡς μαρξιστής φοιτητής γεωπονικῆς στήν Ἰταλία, προσηλυτίσθηκε στόν κοινοτισμό ἀπό τόν Καραβίδα, μεταφέροντας ὅμως στήν κοινοτική σκέψη σημαντικά στοιχεῖα τοῦ μαρξισμοῦ, γιά νά πεθάνει νεώτατος στά τριανταένα του χρόνια. τήν βιωματική σχέση τοῦ Δ. Δανιηλίδη μέ τόν κοινοτισμό, ἀφοῦ ἀφετηρία τῆς πολυκύμαντης ζωῆς του ἦταν oἱ ἑλληνικές κοινότητες τῆς Καππαδοκίας. τήν προσπάθεια τοῦ Δραγούμη νά ἐφαρμόσει τίς κοινοτικές του ἀντιλήψεις στήν Μακεδονία του Μακεδονικοῦ Ἀγώνα καί στήν Κωνσταντινούπολη τῆς νεοτουρκικῆς ἐπανάστασης. τήν διαμόρφωση ἀπό τους κοινοτιστές πρωτότυπων μεθοδολογικῶν καί ἐννοιολογικῶν ἐργαλείων γιά τήν ὀρθή προσέγγιση τῆς νεοελληνικῆς πραγματικότητας. μία ἐξαιρετικά πρωτότυπη καί ριζοσπαστική κριτική τῆς νεοελληνικῆς πολιτικῆς καί πνευματικῆς ζωῆς. τέλος, μία ἐνδιαφέρουσα σύγκριση τοῦ νεοελληνικοῦ κοινοτισμοῦ μέ ἀντίστοιχα εὐρωπαϊκά καί ἀμερικανικά ρεύματα ἰδεῶν, ὅπου ἐπισημαίνεται ἡ ἰδιαιτερότητα τοῦ νεοελληνικοῦ μοντέλου, πού ὀφείλεται στήν ἐπίδραση τοῦ ἰδεώδους τοῦ ἀρχαιοελληνικοῦ ἄστεως καθώς καί στήν ἀπουσία βιομηχανικοῦ μετασχηματισμοῦ δυτικοῦ τύπου ἀπό τήν ἑλληνική κοινωνική ἐξέλιξη.

**Β. ΠΡΟΣΦΑΤΕΣ ΞΕΝΕΣ ΔΗΜΟΣΙΕΥΣΕΙΣ**

THE EVOLUTION OF SOCIOLOGY IN MODERN GREECE, ανακοίνωση στο 16ο παγκόσμιο συνέδριο της Διεθνούς Κοινωνιολογικής Εταιρείας,στο DURBAN,23-29 Ιουλίου 2006, που δημοσιεύθηκε στα επίσημα πρακτικά του συνεδρίου( σε ηλεκτρονική μορφή).

GEORGES CONTOGEORGIS, LE PHENOMENE AUTORITAIRE-ESSAI D’INTERPRETATION (Το αυταρχικό φαινόμενο, εκδόσεις Παπαζήση, Αθήνα 2003,171 σελίδες), βιβλιοκριτική που δημοσιεύθηκε στην επιστημονική επιθεώρηση POLE-SUD,REVUE DE SCIENCE POLITIQUE DE L’EUROPE MERIDIONALE, no 28-2008/1,έγκυρο περιοδικό πολιτικών επιστημών που εκδίδει το Πανεπιστήμιο του MONPELLIER.

ASPECTS DE L’HISTOIRE DE LA SOCIOLOGIE EN GRECE, επιστημονικό περιοδικό *SOCIOLOGIES της A.I.S.L.F.,*Οκτώβριος 2008.

ΕΞΩΤΕΡΙΚΟΣ ΚΡΙΤΗΣ ΣΤΟ ΔΙΕΘΝΕΣ ΕΠΙΣΤΗΜΟΝΙΚΟ ΠΕΡΙΟΔΙΚΟ

*la revue Regards Sociologiques*.

**Γ. ΕΠΙΣΤΗΜΟΝΙΚΑ ΑΡΘΡΑ ΣΤΑ ΕΛΛΗΝΙΚΑ**

Σημείωση: δεν συμπεριλαμβάνονται τα περίπου 50 επιστημονικά άρθρα που έχω δημοσιεύσει στην επιστημονική επιθεώρηση *ΝΕΑ ΚΟΙΝΩΝΙΟΛΟΓΙΑ*, για δεοντολογικούς λόγους, λόγω του γεγονότος ότι διετέλεσα διευθυντής της. Τα άρθρα αυτά υπάρχουν στην ηλεκτρονική διεύθυνση www.newsociology.gr.

1. **«Η ιδεολογία των Συνταγματαρχών»**

 *Αντί*, τ. 344, 1987

Πρόκειται για μία συστηματική καταγραφή και ανατομία των διαφορετικών ιδεολογικών ρευμάτων που αναπτύχθηκαν και αντιπαρατέθηκαν στο εσωτερικό του απριλιανού καθεστώτος κατά την διάρκεια της επταετούς δικτατορίας. Βασίσθηκε σε πηγές,συνεντεύξεις,αρχεία κλπ. και ήταν η πρώτη συστηματική μου προσέγγιση με το θέμα της απριλιανής δικτατορίας,το οποίο αποτέλεσε και το γνωστικό αντικείμενο της διδακτορικής μου διατριβής στο Πανεπιστήμιο της Γενεύης.

2. **«Πολιτική, Ηθική, Αισθητική και το Μέλλον του Ελληνισμού»**

 *Επίκεντρα*, τ. 70, 1992

Το άρθρο αυτό ασχολείται με το πρόβλημα της ορθής λειτουργίας της εξουσίας.

3. **«Υποκειμενική Μέθοδος και Κοινωνιολογία»**

Λήμμα στην Εγκυκλοπαίδεια *Πάπυρος*, τόμος Κ

Είναι μία συστηματική παρουσίαση της υποκειμενικής μεθόδου, ως συμβολή στην συζήτηση γύρω από τα μεθοδολογικά προβλήματα των κοινωνικών επιστημών. Βασίσθηκε σε ξένη βιβλιογραφία.

4. **«Γεώργιος Καρτάλης»**

Λήμμα στην Εγκυκλοπαίδεια *Πάπυρος*, τόμος Κ

Το λήμμα παρουσιάζει τις κοινωνικές ιδέες και την πολιτική φιλοσοφία του μετριοπαθούς κεντρώου πολιτικού της πρώτης μεταπολεμικής περιόδου Γεωργίου Καρτάλη και βασίζεται σε αξιοποίηση πηγών και συνεντεύξεων.

5. **«Το τέλος της Πατριαρχίας»**

στον συλλογικό τόμο *Η Κοινωνιολογία στην Ελλάδα σήμερα*, επιμέλεια Ι. Λαμπίρη-Δημάκη, εκδόσεις Παπαζήση, Αθήνα, 1997

Πρόκειται για μία ανάλυση του προβλήματος της σχέσης των δύο φύλων με την κοινωνική εξέλιξη.

6. **Πρόλογος στα *Άπαντα Κοινωνιολογικά Παναγιώτη Κανελλόπουλου***

Εκδόσεις Γιαλλελή, Αθήνα, 1992, 5 τόμοι

Αφορά στην επιστημονική προσωπικότητα του Παναγιώτη Κανελλόπουλου, στις βασικές θέσεις της κοινωνιολογικής και φιλοσοφικής του σκέψης και στις κεντρικές συντεταγμένες της διδασκαλίας του και του συγγραφικού του έργου.

7. **«Η διεθνής θέση της Ελλάδας κατά την περίοδο της Δικτατορίας»**

 *Εξωτερικά Θέματα*, τ. 5, 2002

Αναλύονται οι διεθνείς σχέσεις της Δικτατορίας των Συνταγματαρχών υπό διαφορετικό πρίσμα,με βάση ανέκδοτα στοιχεία.

8. **«Η Γεωπολιτική Επιστήμη στην υπηρεσία των ισχυρών»**

 *Αυτοδιοίκηση και Ευρώπη*, τ. Μαΐου 2002

Αναδρομή στην ιστορία της γεωπολιτικής επιστήμης και αναφορά στην αναβίωσή της στα πλαίσια των μεταψυχροπολεμικών ανακατατάξεων.

9. **«Η ακροδεξιά στην Ευρώπη και στην Ελλάδα»**

 *Άρδην*, τ. 36, Ιούλιος 2002

Ανάλυση των κοινωνιολογικών, ιστορικών και ιδεολογικών διαφορών μεταξύ της ευρωπαϊκής ακροδεξιάς και των αντίστοιχων κινήσεων στην Ελλάδα.

10. **«Γεώργιος Β΄»**

 *Ιστορικά* (εφ. *Ελευθεροτυπία*), αφιέρωμα: Η μοναρχία στην Ελλάδα, τ. Σεπτεμβρίου 2002

Βίος, πολιτική αντίληψη και ιστορική διαδρομή του βασιλέως Γεωργίου Β’.

11. **«Παύλος Β΄»**

*Ιστορικά, εφ. Ελευθεροτυπία .έ.α.*.

Βίος, πολιτική αντίληψη και ιστορική διαδρομή του βασιλέως Παύλου.

13. **«Ο Ντίνος Μαλούχος και η Μεσοπολεμική Επιθεώρηση *Κοινότης*»**

΄Αρδην, τ. 44, Νοέμβριος 2003

Αναφορά στον μεσοπολεμικό κοινοτιστή και διευθυντή της εφημερίδας *ΚΟΙΝΟΤΗΣ Ντίνο Μαλούχο.*

14. **ΝΙΚΟΣ ΠΟΥΛΑΝΤΖΑΣ**, άρθρο στο ''Βήμα Ιδεών'', 5/2/2010.

15. **Η ΔΙΑΜΟΡΦΩΣΗ ΚΑΙ Η ΕΞΕΛΙΞΗ ΤΗΣ ΜΙΚΡΑΣΙΑΤΙΚΗΣ ΤΑΥΤΟΤΗΤΑΣ ΚΑΙ Η ΣΥΜΒΟΛΗ ΤΗΣ ΣΤΗΝ ΠΟΛΙΤΙΣΤΙΚΗ, ΚΟΙΝΩΝΙΚΟΟΙΚΟΝΟΜΙΚΗ ΑΝΑΠΤΥΞΗ ΤΗΣ ΕΛΛΑΔΑΣ,** πρακτικά συμποσίου του 5ου Συμποσίου του Κέντρου Σπουδής και Ανάδειξης Μικρασιατικού Πολιτισμού (25-26-27/11 2011), Νέα Ιωνία 2012.

Στην συμβολή μου διερεύνησα τους μηχανισμούς συγκρότησης και εξέλιξης της Μικρασιατικής ταυτότητας στις κοινότητες των Μικρασιατών προσφύγων από την Μικρασιατική Καταστροφή μέχρι τις μέρες μας. Κύριο συμπέρασμα: όχι μόνον η μικρασιατική ταυτότητα δεν εξασθένισε με την πάροδο του χρόνου αλλά ενδυναμώθηκε και υπερίσχυσε των μηχανισμών αφομοίωσης του Ελληνικού κράτους.

16. **Οικογενειακά και Ιστορικά της Λακωνίας**, *ΛΑΚΩΝΙΚΑ*, τεύχη 247, 248, 249 και 250, 2013.

Πρόκειται γιά πολύμηνη έρευνα που πραγματοποίησα σε πηγές και στο οικογενειακό μου αρχείο σχετικά με την προέλευση, την κοινωνική και πολιτική δράση της πατρικής μου οικογένειας στην Λακωνία του 18ου, 19ου και 20ού αιώνος, την συμμετοχή της στην κοινοτική διακυβέρνηση και εκπροσώπηση του προεπαναστατικού Μυστρά, την συμμετοχή της στην Επανάσταση του 1821 και την εν συνεχεία πολιτική της δράση έως τις αρχές του 20ου αιώνα.

Έχω εξάλλου δημοσιεύσει άρθρα σε δάφορα περιοδικά, στην *ΑΕΡΟΠΟΡΙΚΗ ΕΠΙΘΕΩΡΗΣΗ*, στο περιοδικό *ΕΡΜΗΣ* που εκδίδεται στην Γερμανία, στα *ΛΑΚΩΝΙΚΑ* κλπ., τα οποία παραλείπω γιά λόγους οικονομίας.

**Δ. ΜΕΤΑΦΡΑΣΕΙΣ ΒΙΒΛΙΩΝ**

Συλλογικό έργο (υπό την διεύθυνση των M. Telo, I. Wallerstein κ.ά.),

***Μετά τον Κομμουνισμό***

Εκδ. Παπαζήση, Αθήνα, 1997

JEAN ZIEGLER,

***Οι άρχοντες του εγκλήματος***

Εκδόσεις Παπαζήση, Αθήνα 2000.

JEAN ZIEGLER,

***Η Ελβετία, ο χρυσός και οι νεκροί***

Εκδόσεις Παπαζήση, Αθήνα 2007.

**Ε. ΜΕΤΑΦΡΑΣΕΙΣ ΑΡΘΡΩΝ**

DANIEL BELL, «Η νέα τάξη, μια νόθα έννοια». Από το βιβλίο του: *The winding passage, Essays and Sociological Journeys*, 1960-1980.

Εκδ. Basic Books Harper, New York, 1980

*Νέα Κοινωνιολογία*, τ. 1

MATHIAS FINGER, «Η κρίση της πολιτικής σκέψης και η εναλλακτική κουλτούρα».

Πανεπιστήμιο Γενεύης, 1986

*Νέα Κοινωνιολογία*, τ. 2

JEAN ZIEGLER, «Σε τι χρησιμεύει η Κοινωνιολογία». Συνέντευξη στον Ελβετό δημοσιογράφο Pier Paurer, *Aspects de la Sociologie Contemporaine*

Εκδ. Velbal, Fribourg, 1988

*Νέα Κοινωνιολογία*, τ. 10

**Ζ. ΕΠΙΜΕΛΕΙΕΣ ΕΚΔΟΣΕΩΝ**

1. Ενδέκατος (μεταθανάτιος) τόμος *Ιστορίας Ευρωπαϊκού Πνεύματος* Παναγιώτη Κανελλόπουλου, Αθήνα 1988
2. *Άπαντα Κοινωνιολογικά* Παναγιώτη Κανελλόπουλου,

Εκδ. Γιαλλελής, 5 τόμοι, Αθήνα 1992-1996

1. *Η Συνθήκη της Λωζάννης*, με σχόλια, Λέσχη των Νέων Ελλήνων

Εκδ. Παπαζήση, Αθήνα 1992

1. Ο.-Κ. Κλήμης: *Κοινωνιολογία του Κερκυραϊκού Λαού*.

Εκδ. Παπαζήση, Αθήνα 1998

1. N. Hammond: *Ιστορία του Μακεδονικού Κράτους*

Εκδ. Παπαζήση, Αθήνα 1999

**Η. ΜΕΛΟΣ ΕΠΙΣΤΗΜΟΝΙΚΗΣ ΕΠΙΤΡΟΠΗΣ ΕΓΚΥΚΛΟΠΑΙΔΕΙΑΣ**

Διετέλεσα μέλος της Επιστημονικής Επιτροπής, μεταφραστής και συντάκτης επιστημονικών λημμάτων της εγκυκλοπαίδειας Πάπυρος-Λαρούς-Britannica την περίοδο 1988-1990.

**Θ. ΠΑΡΑΠΟΜΠΕΣ ΣΕ ΕΡΓΑ ΜΟΥ**

Στα έργα μου παραπέμπουν πολλοί συγγραφείς επιστημονικών μελετών, άρθρων κ.λπ. Μεταξύ άλλων με παραπέμπει η *Ιστορία του Ελληνικού ΄Εθνους*, τόμος «Σύγχρονος Ελληνισμός», κεφάλαιο με τίτλο «Οικονομία και Δικτατορία: 1967-1974», Εκδοτική Αθηνών, Αθήνα 2000, σ. 287 και σ. 291, το σχολικό εγχειρίδιο *Εισαγωγή στο Δίκαιο και στους Πολιτικούς Θεσμούς* της Β΄ Τάξης του Ενιαίου Λυκείου, του Οργανισμού Εκδόσεως Διδακτικών Βιβλίων του υπουργείου Εθνικής Παιδείας και Θρησκευμάτων, σ. 27 και ο ακαδημαϊκός Βασίλειος Μαρκεζίνης στο Η ΕΛΛΑΔΑ ΤΩΝ ΚΡΙΣΕΩΝ, εκδόσεις Λιβάνη, Αθήνα 2011. σσ. 20, 371-372 μέσα στο κείμενο και παραπομπή 14 στο τελευταίο.